O εκτελωνιστής Στέφανος Γκόζης γράφει για τον ποιητή Ανέστη Ευαγγέλου – Γιωργος Γκοζης\nΟ Δικός μας ποιητής ΑΝΕΣΤΗΣ ΠΑΠΑΔΟΠΟΥΛΟΣ\nΗ Ντίνα, ο Γιάννης, η Κλειώ, η γιαγιά Κλειώ, η αδελφή Ηρώ, ο Θράσος, τον αποχαιρέτησαν χωρίς σπαραγμό. Με πόνο βαθύ και κλάμα βουβό. Η πομπή που πέρασε μπροστά από τα ανοιχτά σπίτια και τους ανθισμένους κήπους, αλλά και τα έκπληκτα μάτια των κατοίκων -για το ποιος ήταν αυτός που έφευγε – ήταν γεμάτη από στεφάνια και λουλούδια της άνοιξης και κατέληξε στον Ι.Ν. της Κοίμησης της Θεοτόκου, στο Ωραιόκαστρο.\nΔιακεκριμένοι λόγιοι, επιστήμονες, δημοσιογράφοι, άνθρωποι της τέχνης και του πνεύματος, ανάμεσα σ’ αυτούς που τον τιμούσαν, ο Ντίνος Χριστιανόπουλος, ο καθηγητής Μανωλεδάκης, ο Τάκης Καΐσης, ο Τηλέμαχος Αλαβερας, ο Κλείτος Κύρου κ.ά. Μαζί τους και μεις οι ταπεινοί. Οι συνάδελφοί του από την δουλειά που έκανε για τη ζήση του. Αυτήν του εκτελωνιστή. Ο καιρός της ταραχής τέλειωσε. Μια θάλασσα βουβή, οι φίλοι, χωρίς κύματα, χωρίς βογκητό. Η μνήμη του, δεν ήταν πικρή, δεν ήταν ούτε σκληρή. Δεν υπήρχαν ένοχοι. Και δεν υπήρχαν τύψεις για το χαμό. Και ύστερα, μετά την τελετή, ανεβαίνοντας κατά το σπίτι τους, σουρούπωνε και άναβαν σιγά – σιγά τα φώτα κάτω από την πόλη.\nΟ Κύριος, τον αγαπούσε πολύ, γι’ αυτό τον πήρε μαζί του, την ημέρα που γιόρταζε. Ήταν παραμονή Πρωτομαγιάς του 1994 και Πάσχα μαζί.\nΊσως αυτός ο βουβός αποχαιρετισμός ήταν που ανάγκασε τον Βάσο τον Σιάπκα να πει δύο λόγια από καρδιάς και για λογαριασμό των φίλων του από το λιμάνι, μια που όλοι οι πνευματικοί παριστάμενοι “μπούκωσαν” από τη μεγάλη απώλεια. “Φεύγεις σεμνά και αθόρυβα τη μέρα της γιορτής σου, όπως σεμνός και αθόρυβος ήσουν τα χρόνια της ζωής σου” και παρακάτω:\n“Τέλειωνες τη δουλειά σου αθόρυβα και ευγενικά και μετά ξεμάκραινες ψηλός, γερτός με την τραγιάσκα, την ομπρέλα και τις διασαφήσεις στη μασχάλη, στο καλντερίμι του λιμανιού, στο δρόμο για άλλη αποθήκη, για άλλη μια “κατάθεση φθοράς”, για άλλο ένα “ξόδεμα” του νου και της καρδιάς”. Και τελειώνοντας είπε: “Εμείς Ανέστη, σ’ αποχαιρετούμε με δυο δικούς σου στίχους που έγραψες για αγαπημένο φίλο (Λουκά Βενετούλια), που τόσο πολύ ταιριάζουν και σε σένα”.\n– “Το κόκκινο που τόσο αγάπησε ήταν η αθώα του καρδιά, που αγρυπνούσε τις νύχτες που η αγαπημένη του Θεσσαλονίκη γλυκοκοιμόταν και μυστικά δίχως παράπονο μάτωνε για τα ανθρώπινα.\nΚύριε, αν ένα ολιγόπιστο μπορείς ν’ ακούσεις κατάταξε τον με τους δικαίους κι ανάπαψε τον”.\nΑυτός που εκοιμήθη, ήταν ένας ξεχωριστός άνθρωπος. Ήτανε όμως κι αυτός φτιαγμένος από σάρκα και αίμα και κόκκαλα. Και όσο επί πέντε χρόνια πάλευε με την αρρώστια του, άλλοτε την αποδέχτηκε, άλλοτε την βλαστήμησε, άλλοτε παρακάλεσε τον θεό να τον γιάνει, άλλοτε του ζήτησε συγγνώμη για τη λιποψυχία του, την ευτυχώς πρόσκαιρη.\nΈγραφε στο ποίημά του “Η ΕΡΗΜΩΣΗ”:\nΕίμαι φτωχός και έρημος άνθρωπος πια\nόμως με κρατάει ορθό η αγάπη του Θεού.\nΤο σώμα μου το κόψαν και το ράψαν\nτο φαρμακώσανε πολλές φορές,\nτο έκαψαν, το τρύπησαν με μεγάλες βελόνες.\nΚύριε, εσύ που δέχτηκες\nφτωχούς, τυφλούς και ανάπηρους\nστον οίκο Σου,\nδέξου κι εμένα τώρα που το αξίζω.από τη συλλογή “ΤΟ ΧΙΟΝΙ ΚΑΙ Η ΕΡΗΜΩΣΗ”, εκδόσεις Χειρόγραφα, Φεβρουάριος ’94.\nΜε συγκίνηση δέχτηκα την προτροπή του αντιπροέδρου του Συλλόγου Εκτελωνιστών Θεσσαλονίκης, – Σ.Ε.Θ. – και πολύτιμου φίλου Στέφανου Βουλγαράκη, να γράψω ένα αφιέρωμα στο συνάδελφο – ποιητή. Οφείλω βέβαια να σας ομολογήσω ότι δεν είμαι κριτικός της ποίησης ή της λογοτεχνίας. Δεν είμαι ούτε πεζογράφος. Θά ‘λεγα δε ότι και η παρατηρητικότητα μού λείπει σε μεγάλο βαθμό. Φόβος με κυρίεψε και πανικός. Μπορώ να γράψω η αφεντιά μου για τον ανεπανάληπτο, το μοναδικό, αυτόν που δεν έμοιαζε σε κανέναν; Μέσα στις γραμμές του κειμένου μου, θα μπορέσει να χωρέσει ο θαυμασμός, αλλά χωρίς διογκωμένο λυρισμό θα μπορέσει να καταδειχθεί το μέγεθος της ποιητικής, αλλά και της ποιοτικής αξίας του ποιητή;\nΈψαξα σε όλα τα αφιερώματα να βρω εάν έγραφαν τι δουλειά έκανε ο ποιητής. Με τι συντηρούσε τον εαυτό του, αλλά και την οικογένειά του. Αν εξέδιδε τις συλλογές του κάποιος ή κάποιοι εκδοτικοί οίκοι από την αρχή της σταδιοδρομίας του ή αν ήταν ο ίδιος εκδότης των ποιημάτων του. Ελάχιστες γραμμές μόνο: ήταν εκτελωνιστής από το 1960 έως το 1994. Θυμάμαι όμως, πως πολλές φορές εδιάβασα ή και άκουσα, ότι ο τάδε ποιητής ήταν ιατρός, αρχιτέκτων, διπλωμάτης, δικηγόρος κλπ. Δε βαριέσαι, είπα: φαίνεται ότι το να είσαι εκτελωνιστής, θεωρείται από τους κριτικούς και τους ανθρώπους της τέχνης γενικότερα, όχι ικανή συνθήκη για να το αναφέρουν. Κι ας έχουμε στις τάξεις μας κι ένα Γιάννη Σκαρίμπα. Ας είναι. Αυτή που αναφέρεται, σχεδόν σχολαστικά στο θέμα, είναι η σύζυγος του ποιητή κυρία Ντίνα, της οποίας της οφείλω ευγνωμοσύνη για τις πολύτιμες πληροφορίες, προφορικές και γραπτές, που μου έδωσε. Αυτή ήταν η πρωτογενής πηγή και η εργαλειοθήκη που δαψιλώς μου προμήθευσε έντυπα, βιβλία, περιοδικά, φωτογραφίες και τέλος, τεράστιο όριο ανοχής για τις ερωτήσεις μου. Μου απέδειξε πως υπήρξε πολύτιμος σύντροφος, μούσα, αλλά και συμμάρτυρας μιας ολόκληρης ζωής για τον ποιητή.\nΣημαντικές γνώσεις απεκόμισα από τα μεγάλα αφιερώματα των εκδόσεων “ΠΑΡΑΤΗΡΗΤΗΣ” και το λογοτεχνικό περιοδικό “Εντευκτήριο”, όπου σημαντικοί άνθρωποι αναλύουν το ποιητικό έργο, αλλά και τη στάση ζωής και ευθύνης του ποιητή.\nΟ συνάδελφος Θρασύβουλος – Θράσος Μπαντής, ήταν μια άλλη πολύτιμη εργαλειοθήκη. Έζησε 34 χρόνια κοντά στον ποιητή, συνεργάτης και συνεταίρος στο εκτελωνιστικό γραφείο. Από το Θράσο μαθαίνουμε, ότι ο ποιητής αγαπούσε πολύ το ψάρεμα, τη λαϊκή μας μουσική, έριχνε πολλές φορές σε στιγμές ευφορίας τις βόλτες του, κάτω από τη μουσική του Τσιτσάνη ή από τη φωνή της Σωτηρίας Μπέλου, ακόμη ότι ήταν και πολύ φίλαθλος. Η αγάπη του για το ποδόσφαιρο και για τον “Μακεδονικό” ήταν παρομοιώδης. Λέει ο Θράσος: Αν άκουγες δυνατά κάποιον να φωνάζει ‘Μα-κε-δο-νι-κός – Μα-κε-δο-νι-κός’ ήταν ο ποιητής. Κι αν ήταν δύο μόνο φίλαθλοι μέσα στο γήπεδο, ο ένας ήταν αυτός.\nΣτη σειρά των ευχαριστιών μου, τελευταίος, αλλά όχι έσχατος, ο Στέφανος Βουλγαράκης: Στις δικές του άοκνες προσπάθειες, οφείλεται η ανακάλυψη του απολυτηρίου του από το ΑΝΑΤΟΛΙΑ, το πιστοποιητικό γεννήσεως, η αίτηση βοηθού εκτελωνιστή του πατέρα του, το ίδιο το πτυχίο του εκτελωνιστή, όλα αυτά τα πολύτιμα ντοκουμέντα που σας παραθέτουμε μέσα από το φύλλο της εφημερίδας μας. Όλα αυτά τα βρήκε ο Στέφανος, αφού έψαξε με όρεξη και μεράκι επιστήμονα – ερευνητή.\nΑργήσαμε είναι αλήθεια ο επαγγελματικός χώρος των εκτελωνιστών Θεσσαλονίκης να τιμήσει δημόσια και επίσημα τον μεγάλο συνάδελφο. Της πρέπει έπαινος της διοίκησης του Σ.Ε.Θ. που το κάνει σήμερα. Ο Πρόεδρος μας, Βάσος Σιάπκας, ήταν κατηγορηματικός: “Μη μπλέξεις με κριτική αποτίμηση του ποιητικού έργου και μας αρπάξουν οι κριτικοί. Μόνο μερικά πολύτιμα ψήγματα του έργου του, όσο για να τον γνωρίσουν οι συνάδελφοι. Αν ενδιαφερθούν και αγοράσουν ποιήματα του, θα έχουμε προσφέρει κάτι κι εμείς στην ποίηση και στη γνώση”. Ερωτώ, λοιπόν, τους συναδέλφους: τον θυμάσθε;\nΈνας άνθρωπος που γίνεται ασκητής και περνά απαρατήρητος, επειδή μόνο έτσι μπορεί να κηρύξει το δικό του ευαγγέλιο: μόνιμα αφηρημένος, μόνιμα λιγόλογος. Έγραφε στο “Ποιος μπορούσε να το φανταστεί”:\n“Κυκλοφορώ σ’ ένα χώρο αφηρημένο\nκινούμαι σε μια περιοχή φανταστική\nο κόσμος μου είναι καμωμένος από υλικά του ονείρου”.Ένας μοναχικός. Καθημερινά συνέβαινε να τον συναντώ, πότε στα δηλωτικά, άλλοτε στην εισαγωγή ή στον Ο.Λ.Θ. -στη Ζώνη, όπως λέγαμε οι παλιότεροι-, αρκετές φορές στα ταμεία του Α΄ή του Β΄ Τελωνείου κι άλλες πάλι όταν μαλώναμε ή παρακαλούσαμε τους αποθηκάριους να μας δώσουν clark ή εργάτες για να φορτώσουμε.\nΠανύψηλος, ωραίος, με πλατύ μέτωπο και καστανά πλούσια μαλλιά και την παντοτινή μελαγχολία στο βλέμμα. Μια γλυκιά μορφή, όπως του Ιησού. Μ’ όλο της το φως, μ’ όλη της την αυστηρότητα, μ’ όλη της την ευλογία.\nΠαραμάσχαλα, πάντοτε ένας φάκελος με έγγραφα και ανελλιπώς ένα δερμάτινο τσαντάκι. Το τσαντάκι αυτό, ήταν τόσο αξεχώριστο από τον ίδιο, που έλεγες πως πρέπει να γεννήθηκαν μαζί. Αρκετές φορές, μαζί με το φάκελο και το τσαντάκι, προεξείχε και η λαβή μιας ομπρέλας, άσχετα αν έβρεχε ή όχι.\nΜόνιμα σχεδόν φορούσε ένα πουλόβερ κλειστό στο λαιμό, και οι γιακάδες του πουκαμίσου του ήταν έξω από το πουλόβερ. Περπατούσε με ένα ύφος που το νόμιζες θυμωμένο, ενώ μιλούσε ελάχιστα με τους συναδέλφους. Το ένιωθες ότι ο άνθρωπος ήταν “εκτός τόπου”. Ήταν αλλού. Ο τόπος δεν τον χωρούσε.\nΊσως ανάμεσα στη χρέωση των δασμών μιας διασάφησης και στην ψυχοφθόρα για όλους τους εκτελωνιστές διαδικασία, της σωστής δασμολογικής κατάταξης και στο ατομικό συμφέρον του πελάτη του, πολλές φορές αυτός με ένα μικρό μολυβάκι σημείωνε πάνω σ’ ένα χιλιοδιπλωμένο φύλλο χαρτί. Μπορεί να συγκροτούσε μια άψογη και πρωτότυπη σελίδα, όπου η κάθε διακύμανση, το κάθε συνταίριασμα λέξεων, το κάθε κόμμα, οι παύλες, οι παύσεις, οι παρενθέσεις, να συνέθεταν ένα ολόκληρο μηχανισμό, που ίσως – ίσως θυσιάστηκαν ζωές στην υπηρεσία του. Στο ποίημα του “Αν θρηνώ” εξομολογείται:\n“Αν θρηνώ είναι που είμαι γεμάτος από λέξεις,\nβάρος αβάσταχτο από λέξεις,\nλόγια, φράσεις έτοιμες από καιρό,\nνοήματα που δεν μπορούν να βγουν…”\nΟ ποιητής, σαν παρουσία, δεν σου έδειχνε τίποτα από τον εσωτερικό εαυτό του, παρόλο που όπως απεδείχθη: ήταν η πιο εξαιρετική πνευματική φυσιογνωμία του λιμένος της Θεσσαλονίκης.\nΓεννήθηκε στη Θεσσαλονίκη στις 12 Μαρτίου του 1937.\nΤην μητέρα του την έλεγαν Κλειώ και τον πατέρα του Γιάννη.\nΟ πατέρας του, ήταν ο κατοπινός πρόεδρος του Συλλόγου Εκτελωνιστών Θεσσαλονίκης.\nΑπό τους αρχαιότερους εκτελωνιστές, είχε αριθμό πτυχίου 2 από το 1923. Μέχρι του θανάτου του, το 1957, εργάσθηκε ως εκτελωνιστής συνεχώς επί 34 χρόνια. Είχε δύο αγόρια και ένα κορίτσι.\nΤο 1940, ο ποιητής χάνει από τροχαίο ατύχημα, το μεγάλο του αδελφό, που ήταν δεν ήταν 5 χρονών. Η απώλεια αυτή τον σημάδεψε και έρχεται και ξανάρχεται στην ποίηση του: Γράφει στο ποίημα του, “Η Συνάντηση”:\n“Ήτανε μεσημέρι, ο ήλιος έκαιγε, όταν\nβγαίνοντας απ’ το λιμάνι τσακισμένος, έπεσα πάνω σου.\nΑδελφάκι μου, είπα και σ’ ασπάσθηκα και κλαίγαμε κι οι δυο μας\nανάμεσα στους έκπληκτους περαστικούς.\nΜα εσύ – αιφνίδιο φως καταύγασε το σκοτεινό μυαλό μου\nκι έντρομος και βαθιά λυπημένος μαζί,\nσε κοίταξα εντατικά στα μάτια –\nεσύ ‘σαι σαρανταπέντε χρόνια κιόλας πεθαμένος ψέλλισα”.από τη συλλογή “η Επίσκεψη και άλλα ποιήματα, 1987.\nΓυμνάσιο πήγε στο ΑΝΑΤΟΛΙΑ, από όπου αποφοίτησε το 1955. Το αποδεικτικό σπουδών που έχετε εμπρός σας, αναγράφει: γενικός βαθμός 15 και 10/13 Λεπτομέρεια: όσο καλός ήταν στα Νέα, θρησκευτικά, Λατινικά (βαθμοί: 17 και 18) το ίδιο καλός ήταν και στα Μαθηματικά, αν και ποιητική φύση. Το κολέγιο φημιζόταν για την πλούσια βιβλιοθήκη του. Ο νεαρός μαθητής βυθίζεται καθημερινά στη μελέτη των βιβλίων της. Έχει όμως και εξαίρετους καθηγητές: Παραράς, Παπαχατζής, Γεωργοπαπαδάκος κ.ά. Με την πολύτιμη βοήθεια τους διαβάζει λογοτεχνία, φιλοσοφία, ποίηση και γνωρίζει τον Καβάφη, τον Θέμελη, τον Καρυωτάκη, τον Ρίλκε, τον Ντοστογιέφσκι.\nΤελειώνοντας το ΑΝΑΤΟΛΙΑ, μπαίνει στη Νομική Σχολή του Αριστοτελείου Πανεπιστημίου Θεσσαλονίκης, όπου όμως παρακολουθεί ελάχιστα μαθήματα, μόνο την περίοδο 1955-1956. Την ίδια χρονική στιγμή που αποφοιτά από το γυμνάσιο (3 Ιουλίου 1955) ο πατέρας του καταθέτει αίτηση στις 5 Ιουλίου 1955 (2 ημέρες μετά), προς την επιτροπή του νόμου 5253 με αριθμό πρωτοκόλλου 56/6, Ιουλίου 1955, όπου “αιτείται, όπως ο γιος του εγκριθεί από την επιτροπή, να γίνει βοηθός εκτελωνιστού”. Η ασθένεια του πατέρα του είχε ήδη κάνει την επίσκεψη της. Και ο ταλαιπωρηθείς πρόσφυγας, θέλει να αποκαταστήσει επαγγελματικά, το γιο του, που θα έχει στο εξής να φροντίζει τον εαυτό του, τη μητέρα του και την αδελφή του. Έτσι ο ποιητής εισέρχεται στα τελωνεία από το 1955 και εργάζεται ως βοηθός εκτελωνιστής. Ο πρόεδρος μας και πατέρας του πεθαίνει από καρκίνο 1,5 χρόνο αργότερα, το 1957.\nΤην περίοδο εκείνη γνωρίζει τον ποιητή Γιώργο Θέμελη (έμενε λίγο πιο κάτω από το πατρικό τους σπίτι σε μια παλιά τούρκικη μονοκατοικία και γράφει την πρώτη του μελέτη για την ποίηση του Γιώργου Θέμελη. Ο θάνατος αρχικά του μεγάλου αδελφού του, η απώλεια του πατρικού σπιτιού, το σταμάτημα – ίσως αναγκαστικό – των πανεπιστημιακών σπουδών και η απώλεια και του πατέρα αργότερα, οδηγούν κάποτε το χέρι του, να γράψει:\n“Πολύ το κατατρέχεις το τέκνο σου, Κύριε.\nΗ φωνή μου δεν φτάνει να σου ζητήσω να με βγάλεις πέρα: είσαι πολύ μακριά για να μ’ ακούσεις,\nτούτο μόνο: δείξε μου,\nαπό τη συλλογή “Περιγραφή εξώσεως”.\nΤο Δεκέμβριο του 1958, εμφανίζεται για πρώτη φορά σε έντυπο, το ποίημά του”Προετοιμασία και ώρες αναμονής πριν από μακρύ ταξίδι” στο μηνιαίο όργανο του “Πειραϊκού λόγου” το Περιοδικό μας.\nΤο 1959, κατατάσσεται ως νεοσύλλεκτος στην Καλαμάτα και υπηρετεί κατόπιν τη θητεία του επί 12μηνο, ως προστάτης οικογένειας.\nΗ επίσημη επαγγελματική του σταδιοδρομία ως εκτελωνιστή, αρχίζει στις 1 Φεβρουαρίου του 1960, όταν η επιτροπή του άρθρου 26 του Ν. 3793/57 “Περί εκτελωνιστών” του χορηγεί το υπ’ αριθμόν 409 πτυχίο εκτελωνιστού. Η παράδοση που ξεκίνησε από το 1923 με τον πατέρα, συνεχίζεται το 1960, με το γιο.\nΤον ίδιο χρόνο, ο Δήμος Θεσσαλονίκης, προκηρύσσει λογοτεχνικό διαγωνισμό, στον οποίο παίρνει μέρος με την\nανέκδοτη ακόμη ποιητική συλλογή του “Περιγραφή εξώσεως”. Και του απονέμεται Έπαινος.\nΜε δικά του έξοδα (ιδιωτική έκδοσις) – δεν είναι τυχαίο όχι μόλις γίνεται εκτελωνιστής κατορθώνει απ’ τη δουλειά του να εκδώσει το πρώτο του έργο – κυκλοφορεί την ποιητική του συλλογή “ΠΕΡΙΓΡΑΦΗ ΕΞΩΣΕΩΣ”, 1960.\nΕίναι τόση και τέτοια η εντύπωση που προκαλείται από το πρώτο του κιόλας έργο, που ο μεγάλος μας Μανόλης Αναγνωστάκης γράφει: “Σπάνια μια ποιητική συλλογή νέου και πρωτοφανέρωτου ποιητή, μου έδωσε ένα τέτοιο αίσθημα πληρότητας, με έφερε σε επαφή με μια γνήσια ποιητική φύση που δεν έχει ανάγκη από συμβατικές ενθαρρύνσεις ή πιθανολογήσεις για το μέλλον”. Και στην ΕΠΙΘΕΩΡΗΣΗ ΤΕΧΝΗΣ, πάλι το 1960, ο Νικηφόρος Βρεττάκος: “Διαπιστώνω την ειλικρίνεια χαμηλής αυτής φωνής, με τον μετρημένο τόνο, άλλοτε πιο πυκνό κι άλλοτε πιο χαλαρό, που δεν ξεφεύγει ούτε στιγμή από την εσωτερική αλήθεια του εξομολογητή της”. Ένας καινούργιος μεγάλος της ποίησης είχε ήδη φανεί. Ο λόγος του, είτε στην ποίηση, είτε στα πεζά του, αργότερα στα κριτικά του σημειώματα, είναι απλός, ουσιαστικός, ακριβολόγος, χωρίς τίποτα το περιττό, γιατί η αλήθεια, αποκρούει τα στολίδια. Και ο δικός μας θαυμάσιος Ντίνος Χριστιανόπουλος στη “Διαγώνιό” του την Πρωτοχρονιά του 1961 μεταξύ άλλων: “Κι επειδή ποιος λίγο-ποιος πολύ, όλοι μας νιώθουμε ξεριζωμένοι και κατατρεγμένοι, καταφέρνει να μας αγγίξει χωρίς όμως να καταφεύγει και σε ολοφυρμούς. Ό,τι προπάντων μας κερδίζει είναι η έλλειψη κάθε εξυπνάδας και εξεζητημένων εικόνων, καθώς και η αποφυγή μιας φτηνής ποιότητας λυρισμού”.\nΟ ποιητής μας, ξεκίνησε την πορεία του, στο διάστημα που η Θεσσαλονίκη έπαυε να είναι μια πνευματική επαρχία και τέλειωσε τη ζωή του και κατ’ επέκταση το ποιητικό-πνευματικό του έργο όταν η Θεσσαλονίκη ξανάρχισε πάλι – δυστυχώς – να γίνεται πνευματική επαρχία. Την εποχή του, λίγο νωρίτερα – λίγο αργότερα, ζούσαν και δημιουργούσαν στην πόλη μας, ο Νίκος Γραβριήλ Πεντζίκης, ο Γ.Θ. Βαφόπουλος, ο Γιώργος Θέμελης, ο Τόλης Καζαντζής, ο Νίκος-Αλέξης Ασλάνογλου, ο Ντίνος Χριστιανόπουλος, ο Νίκος Μπακόλας κ.ά.\nΚαι όμως, όλοι εμείς οι εκτελωνιστές, με τα γραφεία μας, τους πελάτες και τις υποκλίσεις μας, “δεν τον γνωρίζαμε”. Όταν αυτός, ο Άρχοντας, με ψηλά το ωραίο του μέτωπο, πέρασε ανάμεσα από τις συμπληγάδες της καθημερινότητας, χωρίς να παραδώσει ούτε μια τρίχα από τα πλούσια μαλλιά του “τοις κυσί”. Θεώρησε χρέος του, ακόμη και στο χώρο αυτόν, του λιμανιού της Θεσσαλονίκης, που είναι γεωδαιτημένος με τα όργανα γεωδαισίας που διαθέτει, να αποτολμήσει κινήματα της ψυχής, αιφνιδιαστικά και ανεξέλεγκτα. Φυσικά ένα τέτοιο πράγμα δεν είναι χωρίς κινδύνους στο χώρο μας, και σε πολλούς άλλους βέβαια, εάν δεν έχεις να κερδίσεις απ’ αυτό που κάνεις, σε κοιτάζουν όλοι μ’ ανοιχτό το στόμα. Αυτός ανεβασμένος πάντα στην πάνω γέφυρα του καραβιού, παρακολουθούσε τα πουλιά που ξέφυγαν απ’ τα ποιήματα του. Για την ακρίβεια, δεν ήταν πουλιά. Ήτανε σήματα, που για μας δεν έλεγαν τίποτα. Ε, κι ύστερα;\nΤο 1966 κυκλοφορούν πάλι σε ιδιωτικές εκδόσεις (γράφε: προσωπικά έξοδα) τα ποιήματα του: “ΜΕΘΟΔΟΣ ΑΝΑΠΝΟΗΣ” και τα πεζογραφήματα: “ΤΟ ΞΕΝΟΔΟΧΕΙΟ ΚΑΙ ΤΟ ΣΠΙΤΙ”.\nΌσο ψυχρό και αναίσθητο κι αν ήταν το επάγγελμα του εκτελωνιστή, ήταν αυτό που του έδινε τη δυνατότητα να εκδίδει τις ποιητικές συλλογές του. Αν δεν υπήρχε αυτό, ίσως τα έργα του να έμεναν στο συρτάρι (όπως τόσων άλλων), να απογοητευόταν και να σταματούσε το γράψιμο, αφού οι εκδοτικοί οίκοι, πολύ αργότερα, θα ρισκάριζαν χρήματα για να εκδώσουν τις συλλογές του. Γράφει στη ΜΕΘΟΔΟ ΑΝΑΠΝΟΗΣ:\n“Το ξέρεις, Θεέ μου, πως δεν θέλω πολλά πράγματα για να ζήσω,\nΧρήματα δε σου ζήτησα ποτέ,\nμήτε ωραία γυναίκα, να ζηλεύουν οι άλλοι…”.\nΈχω την άποψη, ότι κρίνοντας κάποιον ποιητή, ή άνθρωπο της τέχνης, γενικότερα, πρέπει να γνωρίζει και τις επιμέρους κοινωνικές, πολιτικές, ψυχολογικές ακόμα επιρροές που συγκροτούν τον χαρακτήρα του. Ο ποιητής μας, πέρασε πάρα πολύ δύσκολα νεανικά χρόνια. Είκοσι χρονών ακόμα και είναι\nυποχρεωμένος να συντηρεί την οικογένεια του. Και αυτό συνεχιζόταν για αρκετά χρόνια ακόμα. Είναι δυνατό να μην επηρέασαν την κοσμαντίληψη του;\nΣτο μεταξύ: Ήδη από το 1960, σφοδρές κακοκαιρίες, κοινωνικές, πολιτικές, πολιτιστικές και αισθητικές, παρασύρανε τη σφαίρα της ζωής μας, που έχει ανυψωθεί σαν αερόστατο, σε περιοχές όπου κάθε επικοινωνία καθίσταται πια πολύ δύσκολη. Και δεν τον αφήνουν και τον ίδιο ανεπηρέαστο – γράφει για τη γενιά του ’60:\n“Ανάμεσα στο φαρμάκι της οχιάς\nκαι του λύκου το δόντι,\nμεσ’ την ομίχλη και το φόβο,\nμες τον πανικό\nκαι υπό το βλέμμα πάντα των χαφιέδων,\nγνωρίσαμε τον κόσμο εμείς”,από τη συλλογή “Γενιά του ΄60, Το Χιόνι και η ερήμωση.\nΚαι για τη δικτατορία, που σάρωνε τις ψυχές, αλλά και τις ζωές των ανθρώπων, γράφει:\n“Με χίλιους τρόπους θέλησαν να με σωπάσουν,\nτί δεν σοφίστηκαν: τη σιωπή – την καραντίνα – και το φόβο,\nνα με συντρίψουν θέλησαν, να γονατίσω”,\nποίημα ‘ Ο εχθρός’ από τη συλλογή ΜΕΘΟΔΟΣ ΑΝΑΠΝΟΗΣ.\nΣτο ποίημα του: Η ΑΝΑΒΑΣΗ – Συλλογή: ΑΦΑΙΜΑΞΗ,\n“Με τι φωνή να πω για σένα σπίτι μου –\nόταν γύρω γκρεμίζονται χιλιάδες σπίτια –\nκαι πώς για τους καθημερινούς\nμικρούς θανάτους μου – και τους\nμικρούς μου τρόμους\nνα μιλήσω ακόμα – τώρα που ένα –\nένα σκοτώνονται τ’ αδέλφια μου,\nπέφτουνε δολοφονημένα απ’ τους\nΠάλι από τη Συλλογή Η ΑΦΑΙΜΑΞΗ, αντιγράφω:\n“Είναι μια διαδικασία σταδιακής εξαπατήσεως.\nΣτα δίνουν πρώτα όλα: νεότητα, σφρίγος, γονείς, φίλους, αγάπη,\nκαι πριν καταλάβεις καν τι σημαίνουν όλα αυτά,\nαρχίζουν να σου τα παίρνουν μεσ’\nαπ’ τα χέρια, να σε κοροϊδεύουν”.\nΚι αλλού, πάλι:\n“Παντού το κλέβουν το ψωμί.\nτο παίρνουν γραμματείς, εντεταλμένοι,\nτο χώνουν σε υπόγεια, το στοιβάζουν”.\nΈτσι είναι. Αυτά που φαντάστηκε ο ποιητής και έγραψε, υπήρξαν ή θα υπάρξουν πάλι. Ο χρόνος μέσα στα ποιήματα που έγραψε, τώρα φανερώνεται πόσο ασύλληπτος στάθηκε. Επειδή την έννοια της διάρκειας την έχουμε όλοι εμείς ήδη παραποιήσει. Και δυστυχώς, όλα τα εξαρτούμε από μια ταυτότητα που μας δόθηκε, χωρίς τις πιο πολλές φορές να την έχουμε ζητήσει. Αυτός προτιμούσε το καίριο. Ξέροντας πως κι αν αστοχήσεις στο επιμέρους, το όλον δεν παύει να υπάρχει.\nΈνας ακατανόητος για μας συνειρμός από λέξεις. Ήδη αυτά που γράφω σήμερα, στην όραση και στην ακοή κάποιων ηχούν ακατάληπτα. Πώς αλλιώς, μπορείς όμως να σχολιάσεις, το παρακάτω αριστούργημα -μιλάει πάντα για τη δικτατορία:\n“Τώρα που το καράβι βουλιάζει αύτανδρο στα σκοτεινά,\nβάζοντας όλη σου την αντοχή για να βρεις τους ενόχους”.\nΠώς αλλιώς να το σχολιάσεις; Αφού σήμερα τα ποιήματα υποκαταστάθηκαν, πρώτα από τις εφημερίδες, ύστερα από τα περιοδικά και τώρα από τις τηλεοράσεις; Ως και τα λόγια τα ελληνικά πεισμάτωσαν ξαφνικά και αρνούνται να υπακούσουν, εάν συμβαίνει να είσαι όχι μόνον από την άποψη της ιθαγένειας, αλλά και κατά φαντασία ‘Ελλην.\nΜέσα όμως στη δικτατορία, ευτυχώς για τον ίδιο, γνωρίζει και ερωτεύεται την κατοπινή σύζυγο του, Ντίνα Παρούτη, καθηγήτρια του Κολεγίου ΑΝΑΤΟΛΙΑ. Ο ποιητής πετάει. Για πρώτη φορά διαβάζουμε ερωτικά ποιήματα του.\n“Χρόνια της πέτρας, δύσκολα\nκαιροί σκληροί, σε βράχον απάνω άνυδρο,\nμε σαύρες ολόγυρα κι ουδ’ ένα πράσινο φύλλο,\nσ’ έχτισαν, ψυχή μου.\nΚι ήρθες εσύ – έτσι αναπάντεχα –\nβούλα της άνοιξης – σώμα ανάερο της αυγής –\nκαι αξιώθηκα για μια στιγμή να σε\nκρατήσω τρυφερά – στην αγκαλιά μου.\nΜεσ’ στο σκοτάδι άκουσα την\nκαρδιά μου να χτυπά – σε πήρα,\nΑχ, δεν το φανταζόμουνα πως μια\nστιγμή μονάχα πάθους, ένα μόριο χρόνου\nθάφτανε να ζεστάνει όλη τη ζωή μου”.\nΚαι σε άλλο του ποίημα, της ίδιας περιόδου:\n“Τώρα που βγάζω φτερά – και ένα\nένα μεταμορφώνονται τα κύτταρα μου\nμη με κοιτάς έτσι έκπληκτη – δεν ξέρεις\nπάγωσα τόσα χρόνια στα σκοτεινά –\nέβγαλε αγκάθια το κορμί μου …\nΤώρα που ξέρεις –\nπου βλέπεις να μεταμορφώνονται τα κύτταρα μου και να φυτρώνουν φτερά στους ώμους μου\nκαι με φωνή πουλιού να σου μιλώ”.\nΚαι στο “ΕΛΑ ΝΑ ΚΑΟΥΜΕ”:\n“Έλα να καούμε –\nνα γίνουμε παρανάλωμα –\nείκοσι χρόνια περίμενα τη στιγμή αυτή –\nείκοσι χρόνια χωρίς να το ξέρω ετοιμαζόμουν –\nπιο πίσω ακόμα – από τη μήτρα της μάνας σου\nακόμα πιο ψηλά –\nακόμα λίγο –\nνα μπούμε μέσα στη καρδιά του ήλιου –\nαλλιώς δεν είναι δυνατό να γίνει”.\nΑπό τότε που πρωτοεμφανίστηκε στα ελληνικά γράμματα, όπως λέει ο ίδιος, άλλο δεν έκανε από το να ξεγυμνώνει αδίστακτα τη ψυχή του και να την αφήνει εκτεθειμένη στους άλλους, που ό,τι είχε να πει, το είπε μέσα στα ποιήματά του, “με το χέρι στην καρδιά, με υλικό δακρύων, το ζωντανό κορμί του, υλικά που υπόκεινται στη φθορά, στο θάνατο, ανθρώπινα δικά μας” συνέντευξή του στον Γιάννη Κοτσιφό, Χειμώνας του 1990 για το Ράδιο-Παρατηρητής.\nΤον καιρό που πολλοί συγκαιρινοί συνάδελφοι του ποιητή υπηρετούσαν με την πέννα τους το δημόσιο ψέμα, αυτός το αρνήθηκε θαρρετά και με γνώση του και έμεινε αρνητής. Δεν τον βοήθησε ίσως και η εποχή να γίνει οδηγός. Η ευγένειά του, έκρυβε από μας τους βάρβαρους, το μέγεθός του το ανθρώπινο. Έτσι είναι ποιητή: το ζευγάρι που πρόφτασες να περιγράψεις παραπάνω πως φιλιότανε, δεν είναι κατά βάθος, παρά μια επιβεβαίωση επιπλέον της αδεξιότητας που μας πλήττει, μπροστά στην ιδέα του θανάτου.\nΣτις 2 Ιανουαρίου του 1969, νυμφεύεται την αγαπημένη του Ντίνα. Και τον ίδιο χρόνο γεννιέται ο γιος του, ο Γιάννης.\nΑπό το φθινόπωρο του 1970, ύστερα από προτροπή του Μανόλη Αναγνωστάκη, θέτει δημόσια θέμα συλλογής και έκδοσης των εργασιών της δεύτερης μεταπολεμικής γενιάς λογοτεχνών, κάτι που εκείνη την περίοδο, δεν πραγματοποιείται.\nΤο 1971 κυκλοφορεί (πάλι σε ιδιωτική έκδοση) η συλλογή του “ΑΦΑΙΜΑΞΗ 66-70”.\nΤο 1973 γεννιέται η κόρη του Κλειώ.\nΟ ίδιος συνεχίζει να γράφει, να γράφει, “φορτωμένος από λέξεις”. Και το 1974 πάλι σε ιδιωτική έκδοση, κυκλοφορεί “ΤΑ ΠΟΙΗΜΑΤΑ 1956-1970” όπου είναι συγκεντρωμένα όλα του τα προηγούμενα και προστίθενται άλλα δύο ανέκδοτα ποιήματα του. Στο ποίημα του “ΤΑ ΤΕΛΕΥΤΑΙΑ ΛΟΓΙΑ”, γράφει:\n“Είναι καιρός να συνηθίσεις τα χοντρά ποντίκια που τριγυρίζουν στις γωνιές,\nνα γίνεις φίλος με τους ρουφιάνους και τους χαροκλέφτες,\nν’ αγαπήσεις σαν να ‘ταν σπίτι σου το πανδοχείο αυτό”.\nΕν τω μεταξύ, πέφτει η δικτατορία και στα 1975 επαναλειτουργεί η Λέσχη Γραμμάτων και Τεχνών Β. Ελλάδας – που την είχε κλείσει η χούντα και ο ποιητής θα γίνει έκτοτε πολλές φορές μέλος του Δ.Σ. ώσπου στα 1978, επιτέλους έπειτα από 18 χρόνια εμφάνισης στα ελληνικά γράμματα και συνεχούς παρουσίας του, οι εκδόσεις ΚΕΔΡΟΣ, εκδίδουν τη συλλογή του “Τα χάϊ – κάϊ”. Με ειλικρίνεια, λιτότητα, μέτρο, συμπύκνωση, απόλυτη ποιητική επάρκεια, αλλά και ρεαλισμό πηγαίο, διαβάζουμε σε ένα απ’ αυτά:\n“Στόμα αδηφάγο θηρίου –\nμε βία πια όχι.\nΤρόπους να σ’ αχρηστέψουν\nπιο ύπουλους έχουν.\nτην εύνοια άμα δεν έχεις των δεινοσαύρων\nνύχτα παραμονεύουν να σε σπαράξουν άλλα τώρα θηρία”.\nΝα σχολιάσω, αν άλλαξε τίποτα από τότε; Και πόσο προφητικός ήταν ο λόγος του;\nΤο 1979 από τις εκδόσεις ΕΓΝΑΤΙΑ της Θεσσαλονίκης κυκλοφορεί το βιβλίο του “Απογύμνωση”. Στο ποίημα “Από τις σχάρες” αφιερωμένο στον αδικοχαμένο Τόλη Καζαντζή γράφει:\nλύκοι φυλάν τα πρόβατα –\nκι όσο θυμάσαι –\nμέσα στη λάσπη πάντα κολυμπούσες –\nκαι που να βγάλεις φωνή,\nδε βγαίνει με το στόμα γεμάτο από σκατά –\nκι αν βγει –\nΣτη Νέα Υόρκη, στη Μόσχα, στο Πεκίνο\n“Ναι στο ζεστό,\n“Επίμονο, σφριγηλό, ακατανίκητο,\nμεσ’ απ’ τα ερείπια πάντα θα φυτρώνει και\nθα παρηγορεί το φλογερό τριαντάφυλλό σου, Ποίηση.\n“Το χώμα τούτο Έλληνες κλείνει εφήβους.\nΤο λέω, λιγότερο από θλίψη και περισσότερο από αμηχανία, έτσι σαν παραλήρημα:\nΑπό την ημέρα που μας άφησες, εκείνη την άνοιξη του ’94, κυριολεκτικά δεν έχουμε που να αποταθούμε. Είναι άραγε δυνατό να βρούμε πού θα μπορούσαμε να φτάσουμε σε χιλιόμετρα ηθικής μετά από 50 χρόνια;\nΌνειρα νέων, ίσως. Κι εμείς δεν είμαστε νέοι πια. Αλλά δεν είναι η νεότητα παρά η ισχύς της φαντασίας; Μια δυνατότητα έστω ονείρου;\nΝα ρωτήσω που είναι η ηθική σήμερα; Πού βρίσκεται; Μήπως στα ρομπότ; Στους πυραύλους;\nΣτα αμερικανικά “κόμικς” ή στις πολιτικές μπροσούρες και στα επιχορηγημένα περιοδικά;\nΟ αιώνας μας τελειώνει και μοιάζουμε κολοβοί και χωρίς εσένα, όσο ποτέ άλλοτε.\nΑλλά ας συνεχίσουμε το χρονολόγιο του ποιητή.\nΤο 1981 οι εκδόσεις ΠΑΡΑΤΗΡΗΤΗΣ, εκδίδουν το “ΑΝΑΓΝΩΣΗ ΚΑΙ ΓΡΑΦΗ” με διάφορα κείμενα κριτικής. Τον ίδιο χρόνο, εκλέγεται πρόεδρος της Στέγης Γραμμάτων και Τεχνών Β. Ελλάδας, θέση που διατηρεί μέχρι το 1984.\nΤο 1982 έπειτα από σκληρή πολύχρονη εργασία, αυτός που παρακάλεσε πολλές φορές το Θεό να τον αξιώσει να αποκτήσει ένα δικό του σπίτι, “Ποιος μπορούσε λοιπόν να φανταστεί τη βίαιη έξωση από το προγονικό σπίτι με τα παλιά έπιπλα πεταμένα στους δρόμους, σπασμένα”, επιτέλους κατορθώνει, με τη βοήθεια και της Ντίνας να αποκτήσει το δικό του σπίτι στο Ωραιόκαστρο Θεσσαλονίκης.\nΤο 1985 οι εκδόσεις ΝΕΦΕΛΗ εκδίδουν σε δεύτερη έκδοση “ΤΟ ΞΕΝΟΔΟΧΕΙΟ ΚΑΙ ΤΟ ΣΠΙΤΙ ΚΑΙ ΑΛΛΑ ΠΕΖΑ”.\nΑκόμη, με φίλους και ομηλίκους του, βγάζουν το “ΙΔΙΟΙΣ ΑΝΑΛΩΜΑΣΙΝ”, μια συλλογική προσπάθεια ποιητών, πεζογράφων και δοκιμιογράφων της δεύτερης μεταπολεμικής γενιάς.\nΤο 1987, σε ιδιωτική έκδοση, εκδίδει τη συλλογή του “Η ΕΠΙΣΚΕΨΗ ΚΑΙ ΑΛΛΑ ΠΟΙΗΜΑΤΑ”, όπου ξεχωρίζω το ποίημα “Μ/S Nikola Vapcharov”, αναφορά στον Βούλγαρο επαναστάτη και ποιητή που τουφεκίστηκε σε ηλικία 32 χρόνων από τους φασίστες της πατρίδας του το 1942:\n“Πρωί στο πολύβουο λιμάνι πάλι βρέθηκα –\nανάμεσα σε τσιμινιέρες που κάπνιζαν –\nσε γερανούς και σε καμιόνια φορτωμένα –\nστο χέρι χαρτοφύλακα κρατώ –\nγεμάτον μ’ έγγραφα τελωνειακά.\nΙούλιος μήνας –\nκαι ήλιος ανάλγητος στην άσφαλτο που λιώνει.\nΠερνώντας βιαστικός με το μαντίλι μουσκεμένο στο λαιμό\nξάφνου διακρίνω ανάμεσα στο δάσος των καταρτιών και των φουγάρων\nσκαρί ολόλευκο, παράξενα υπερήφανο και ωραίο.\nΣτην πλώρη του με κόπο διακρίνω συλλαβίζοντας συγκινημένος\nτρέμουν τα χείλη μου, υγραίνονται τα μάτια\nσε δύστροπη κυριλλική γραφή, με κόκκινα γράμματα, τ’ όνομα του ΝΙΚΟΛΑ ΒΑΠΤΣΑΡΩΦ,\nόνομα όχι ενός αγίου της χριστιανοσύνης καθώς συνηθίζεται,\nαλλά ενός οσίου κι ενός μάρτυρα της ποίησης και της επανάστασης,συντριμμένος παίρνω το μουσκεμένο μου μαντίλι\nκαι σφουγγίζω τα δάκρυα μου: στοχάζομαι το παλικάρι.\nΕκείνος διάβηκε τον σύντομο, έστω, βίο του, φλεγόμενο άστρο και κάηκε τέλος, μεσ’ την πίστη του, ωραίος.\nΔεν ήτανε γραφτό του να επιζήσει και να δει\nπώς εκποιούνται τα όνειρα, πώς αποφέρει σε συμπαιγνίες στυγερές υπεραξία το αίμα\nκαι να πεθαίνει λίγο-λίγο σε φριχτή απιστία”.\nΤο 1988 ο ΠΑΡΑΤΗΡΗΤΗΣ εκδίδει συγκεντρωτική έκδοση του ποιητικού του έργου “ΤΑ ΠΟΙΗΜΑΤΑ” (1956-1981).\nΤο 1989 τον Απρίλη, κάνει την εμφάνιση της η αρρώστια. Τον Οκτώβρη μεταβαίνει στο Λονδίνο και το Δεκέμβρη του γίνεται η πρώτη επέμβαση.\nΤο 1990, εκδίδεται το βιβλίο του “Εννέα εκδοχές για την ποίηση και την ποιητική” από τον ΠΑΡΑΤΗΡΗΤΗ.\nΚαι το 1991, αδύναμος από την αρρώστια, παύει να κατεβαίνει στα τελωνεία, οι δυνάμεις του όλο και λιγοστεύουν. Τον Οκτώβρη του 1993 κάνει δεύτερη επέμβαση. Τον Φεβρουάριο του 1994, κυκλοφορούν η συλλογή του “Το χιόνι και η ερήμωση” από τις εκδόσεις ΧΕΙΡΟΓΡΑΦΑ και η ανθολογία “Η ΔΕΥΤΕΡΗ ΜΕΤΑΠΟΛΕΜΙΚΗ ΓΕΝΙΑ 1950-1970”.\nΣτις 30 Απριλίου 1994, ο Κύριος τον παίρνει κοντά Του.\nΚαι νομίζω, είναι η ώρα να σας πω τούτο:\nΟ ξεχωριστός αυτός άνθρωπος, που η μακεδονική γη δέχτηκε μέσα της, το Πάσχα του ’94, ήταν ο εκτελωνιστής Ανέστης Ιωάννη Παπαδόπουλος, που οι συνάδελφοι του εκτελωνιστές, δεν γνώριζαν ότι ήταν ο ποιητής Ανέστης Ευαγγέλου.Στους δε πολίτες της Θεσσαλονίκης, αλλά και τους θαυμαστές του έργου του σε όλη την Ελλάδα, θέλω να πω:\nΟ Ανέστης Ευαγγέλου, ο ποιητής, που παρά πολλοί τον γνωρίσατε από την ποίηση του, ήταν ο εκτελωνιστής Ανέστης Παπαδόπουλος, και αυτό, πάρα πολλοί από σας δεν το γνωρίζατε.\nΟφείλουμε γονυπετείς να σου ζητήσουμε συγγνώμη, συνάδελφε και ποιητή. Για λογαριασμό της ίδιας της ζωής μας.\nΔεν έκανες ποτέ τον νάνο ανάμεσα στους νάνους και γι’ αυτό είναι πολύ οδυνηρό γι’ αυτούς να αναγνωρίσουν και να παραδεχθούν το πραγματικό σου ανάστημα.\nΠόσο μάλλον, όταν μαντεύουν, ότι τους φέρνεις μια αυγή που το φως της, μήτε να το διανοηθούμε δεν θέλουν.\nΗ ποίηση έγινε για να δείχνει πόσο λανθασμένα εμείς συλλάβαμε την δωρεά του Θεού.\nΟ σωρός από τα υλικά που είναι ο κόσμος, τόλμησες κάποτε να σκεφτείς, Ανέστη, ότι θα μπορούσε, με μια διαφορετική μέθοδο συναρμογής, που θα υπαγορεύεται από τα αισθήματα μας, να δώσει ένα οικοδόμημα, πιο κατοικήσιμο. Συνάντησες και συναντήσαμε τείχος αδιαπέραστο. Ο Θεός, που τόσο αγαπούσες και σε αγάπησε, σε έχει – είμαι βέβαιος – εν σκηναίς δικαίων κατατάξει. Στην μητέρα σου, στην Ντίνα, στον Γιάννη, στην Κλειώ, στην Ηρώ, στον Θράσο, να σε θυμούνται πάντα. Σε όλους εμάς, εύχομαι, αυτό που ο ίδιος ευχήθηκε:\nΝά είστε πάντα χαρούμενοι και ν’ αγαπάτε.\nΣΤΕΦΑΝΟΣ Γ. ΓΚΟΖΗΣ,\nΠρώτη δημοσίευση στην εφημερίδα «Εκτελωνιστικές Καταθέσεις», 1997.\nΑναδημοσίευση από την ιστοσελίδα Λογοτεχνία-Πολιτιστικά Εκτελωνιστών:\nστις 25 Ιουλίου 2014.\nΠροηγούμενο άρθρο: ΟΔΟΣ ΠΑΝΟΣ, Ιουλ.-Σεπτ. 2014, Αλεξ. Στεργιοπουλος Επόμενο άρθρο: ΤΕλλου ΦΙλη, ‘ΑποσιωποιητικΗ ΗλικΙα’


Σημαντική δωρεά από την εταιρία “Καρέλια Α.Ε.” – 50 υπερσύγχρονοι πλήρως εξοπλισμένοι σταθμοί ΜΕΘ στο Ε.Σ.Υ. | Μεσογειος TV\nΑρχική Μεσσηνία Σημαντική δωρεά από την εταιρία “Καρέλια Α.Ε.” – 50 υπερσύγχρονοι πλήρως εξοπλισμένοι...\nΣημαντική δωρεά από την εταιρία “Καρέλια Α.Ε.” – 50 υπερσύγχρονοι πλήρως εξοπλισμένοι σταθμοί ΜΕΘ στο Ε.Σ.Υ.\nΠροηγούμενο άρθροΝέα μέτρα περιορισμού για αυτοκίνητα, ταξί και λεωφορεία\nΕπόμενο άρθροΣύλληψη ενός ατόμου ως υπαίτιου πρόκλησης εμπρησμού από αμέλεια στο δήμο Μεσσήνης


Τορόντο: Πρεμιέρα με τον «Δικαστή» στο φεστιβάλ | Euronews\nΤορόντο: Πρεμιέρα με τον «Δικαστή» στο φεστιβάλ\nΤο 39ο κινηματογραφικό φεστιβάλ του Τορόντο ξεκίνησε με τον «Δικαστή», τη νέα ταινία του Ρόμπερτ Ντάουνι Τζούνιορ, σε παγκόσμια πρώτη προβολή.\nΟ πετυχημένος δικηγόρος Χανκ Πάλμερ, τον οποίο υποδύεται ο Ρόμπερτ Ντάουνι Τζούνιορ, επιστρέφει στην γενέτειρά του για την κηδεία της μητέρας του. Όταν φτάνει στο πατρικό του, τον περιμένει μια έκπληξη.\nΟ πατέρας του, που είναι δικαστής της πόλης κατηγορείται για φόνο. Τώρα ο γιος θα πρέπει να βρει τον τρόπο να υπερασπιστεί τον Δικαστή. Στο ρόλο του πατέρα ο Ρόμπερτ Ντιβάλ.\nΗ ταινία σε σκηνοθεσία Ντέιβιντ Ντόμπκιν είναι το πρώτο φιλμ παραγωγής του Ντάουνι Τζούνιορ και της συζύγου του Σούζαν Λέβιν .\n«Μου άρεσε ως ιδέα να είναι η πρώτη ταινία που προβάλλεται στο φεστιβάλ. Είναι σαν τον πρώτο χορό σε ένα γάμο που θέλεις να τους ξεσηκώσεις όλους για χορό. Ελπίζω ο Δικαστής να αρέσει στο κοινό»,\nυπογραμμίζει ο διάσημος ηθοποιός.\nΣτην Ελλάδα ο Δικαστής θα προβληθεί στις κινηματογραφικές αίθουσες στις 23 Οκτωβρίου.\nΣτο κόκκινο χαλί του Φεστιβάλ Κινηματογράφου του Τορόντο τα φλας των φωτογράφων συγκέντρωσε η Ζιλιέτ Μπινός, που πρωταγωνιστεί στην τελευταία ταινία του Γάλλου σκηνοθέτη Ολιβιέ Ασαγιάς «Τα σύννεφα του Sils Maria»\n«Είναι πραγματικά συναρπαστικό το γεγονός ότι η ταινία έχει μεγάλη υποδοχή εδώ. Αισθάνομαι ότι είμαι πολύ δεμένος με το κινηματογραφικό φεστιβάλ, γι’ αυτό και αισθάνομαι ότι αποτελεί συνέχεια ενός σπουδαίου γεγονότος», δήλωσε ο Ολιβιέ Ασαγιάς.\nΤο ανάλαφρο δράμα του 59χρονου Γάλλου σκηνοθέτη, που προβλήθηκε και στο φεστιβάλ των Καννών,\nεστιάζει στη σχέση μιας διάσημης ηθοποιού του θεάτρου με το ερμηνευτικό της παρελθόν και τη νεαρότερη βοηθό της.\nTo φιλμ του Ασαγιάς ακολουθεί μια διάσημη ηθοποιό στην διάρκεια ενός χρόνου. Η πλοκή αρχίζει από το ταξίδι της στην Ελβετία, όπου παραλαμβάνει ένα βραβείο για λογαριασμό ενός ηλικιωμένου θεατρικού συγγραφέα.\nΗ ηθοποιός είναι συναισθηματικά δεμένη με τον δημιουργό, καθώς άρχισε την καριέρα της από ένα έργο του.\nΤώρα ένας νέος σκηνοθέτης θα της προτείνει να ανεβάσουν ξανά την παράσταση με την ίδια στον ρόλο της ώριμης πρωταγωνίστριας και μια νέα χολιγουντιανή σταρ στον ρόλο που είχε παίξει τότε εκείνη.\nΗ πρόταση θα την προβληματίσει για το πέρασμα της ηλικίας, την καριέρα και τη ζωή της.


Γιαννίκης: Κάναμε καλό παιχνίδι αλλά είμαστε με άδεια χέρια | athlitiko\nΟΦΗ | 29 Νοεμβρίου 2020, 19:27\nΜε άδεια χέρια έμεινε ο ΠΑΣ Γιάννινα στο Ηράκλειο παρότι έκανε καλό παιχνίδι απέναντι στον ΟΦΗ, όπως δήλωσε ο Αργύρης Γιαννίκης.\nΟ προπονητής του ΠΑΣ Γιάννινα τόνισε ότι η ομάδα του περιόρισε τον ΟΦΗ σε μόλις τρεις φάσεις σε όλο το ματς αλλά δέχθηκε δύο “κρύα” γκολ και έτσι έφυγε χωρίς βαθμολογικό αντίκρισμα από το “Θ. Βαρδινογιάννης”.\nΑναλυτικά οι δηλώσεις του στην κάμερα της nova σε απομαγνητοφώνηση από το athlitiko έχουν ως εξής:\n«Για εκτός έδρας κάναμε ένα πολύ καλό παιχνίδι τακτικά. Περιορίσαμε τον ΟΦΗ σε όλο το παιχνίδι με τρεις φάσεις, αλλά δεχθήκαμε δύο γκολ και αυτή είναι η διαφορά. Κρύα γκολ, ενώ είχαμε τον έλεγχο, κόντρα στη ροή του παιχνιδιού. Το χειρότερο μαζί με την ήττα ήταν ότι χάσαμε τον Μανώλη Σάλιακα και τον Λέο με τραυματισμούς και άλλαξαν λίγο τα πλάνα μας. Κάναμε καλό παιχνίδι αλλά είμαστε με άδεια χέρια».\nΓια το αν λείπει μόνο το αποτέλεσμα από τον ΠΑΣ που προσπαθεί να παίξει καλό ποδόσφαιρο: «Σίγουρα λείπει το αποτέλεσμα. Το αποτέλεσμα μετρά στο ποδόσφαιρο. Το παιχνίδι μας είναι ο δρόμος για να φτάσεις στο αποτέλεσμα, αλλά θέλει και πολλή προσοχή στη λεπτομέρεια, την οποία σε δύο φάσεις δεν είχαμε και το πληρώσαμε ακριβά».\nΓια το αν είναι θέμα αυτοσυγκέντρωσης: «Δεν ξέρω αν είναι θέμα αυτοσυγκέντρωσης. Είμαστε μία ομάδα που έρχεται από τη Super League 2 και πρέπει να κάνει πολλά πράγματα. Εχουμε και πολλούς τραυματισμούς… Δεν ξέρω, πρέπει να το αναλύσουμε. Στην ουσία η λεπτομέρεια είναι η σωστή απόφαση στη σωστή φάση και αυτή σήμερα σε δύο φάσεις δεν την είχαμε και το πληρώσαμε πάρα πολύ ακριβά».\nΑΡΓΥΡΗΣ ΓΙΑΝΝΙΚΗΣΔΗΛΩΣΕΙΣΠΑΣ ΓΙΑΝΝΙΝΑ


ΣΕ ΟΛΗ ΤΗ ΧΩΡΑ ΝΟΣΗΣΑΝ 4.698 ΑΤΟΜΑ - 19 ΟΙ ΝΕΟΙ ΘΑΝΑΤΟΙ\nΑυξήθηκε ο αριθμός κρουσμάτων κορονοϊού στη Λάρισα σε σχέση με προχθές, αν και η εικόνα των τελευταίων ημερών δείχνει μια τάση αποκλιμάκωσης. Τα νέα εργαστηριακά επιβεβαιωμένα κρούσματα της νόσου που καταγράφηκαν τις τελευταίες 24 ώρες είναι 158, ενώ σε όλη τη χώρα 4.698, εκ των οποίων τα 241 εντοπίστηκαν στη Θεσσαλία (Καρδίτσα 62, Τρίκαλα 49 και Μαγνησία 72).\nΟι νέοι θάνατοι είναι 19, ενώ από την έναρξη της επιδημίας έχουν καταγραφεί συνολικά 29.369 θάνατοι. Το 95,6% είχε υποκείμενο νόσημα ή/και ηλικία 70 ετών και άνω. Ο αριθμός των ασθενών που νοσηλεύονται διασωληνωμένοι είναι 210 (63,8% άνδρες). Η διάμεση ηλικία τους είναι 71 έτη. Το 92,9% έχει υποκείμενο νόσημα ή/και ηλικία 70 ετών και άνω. Μεταξύ των ασθενών που νοσηλεύονται διασωληνωμένοι, 109 (51,9%) είναι ανεμβολίαστοι ή μερικώς εμβολιασμένοι και 101 (48,1%) είναι πλήρως εμβολιασμένοι.\nΤΑ ΧΘΕΣΙΝΑ ΤΕΣΤ\nΕξάλλου, στα χθεσινά rapid tests που έγιναν σε 222 δείγματα μπροστά στο Δημαρχείο Λάρισας καταγράφηκαν 12 θετικά κρούσματα που αφορούν 6 γυναίκες και σε 6 άνδρες με διάμεση ηλικία τα 47 έτη. Επίσης, σε 180 δείγματα που ελήφθησαν στην πλατεία ΟΣΕ Λάρισας βρέθηκαν 13 θετικά κρούσματα. Αφορούσαν 7 γυναίκες και 6 άνδρες με διάμεση ηλικία τα 50 έτη. Στο μεταξύ σήμερα θα γίνει νέα δειγματοληψία από τις 8 το πρωί έως τις 3.30 το μεσημέρι μπροστά στο Δημαρχείο Λάρισας.


Μούμια 4.500 ετών βρέθηκε στο Περού - Ειδήσεις - νέα - Το Βήμα Online\nΑρχαιολόγοι στο Περού ανακάλυψαν μία μούμια 4.500 ετών που ελπίζουν ότι θα τους βοηθήσει να κατανοήσουν καλύτερα τον αρχαίο πολιτισμό «Καράλ». Η ανακάλυψη έγινε στο χωριό Ασπέρο, ένα αρχαίο ψαροχώρι στο βόρειο Περού.\n28 Απριλίου 2016, 22:52 Ενημερώθηκε: 28 Απριλίου 2016, 22:52\nΗ ανακάλυψη έγινε στο χωριό Ασπέρο, ένα αρχαίο ψαροχώρι στο βόρειο Περού.\nΟ επικεφαλής της αρχαιολογικής ανασκαφής στην περιοχή είπε ότι η μούμια είναι πιθανότατα γυναίκα 40 – 50 ετών, μάλλον ευκατάστατη, η οποία τάφηκε με πλήθος αντικειμένων.\nΣυγκεκριμένα, στον τάφο της γυναίκας βρέθηκαν -μεταξύ άλλων- μικρά γλυπτά με μορφές πουλιών ή μαϊμούδων, καθώς και ένα κολιέ από όστρακα.\nΗ μούμια χρονολογείται από το 2.500 π.Χ., περίπου την εποχή που ξεκίνησαν να χτίζονται πυραμίδες στο Περού.\nΤα αίτια του θανάτου της γυναίκας δεν είναι γνωστά, αν και η αρχαιολόγος Ρουθ Σάντι Σολίς έσπευσε να αποκλείσει το ενδεχόμενο θυσίας. «Στους οικισμούς του πολιτισμού του Καράλ, η ανθρώπινη θυσία δεν ήταν συνηθισμένη. Ήταν κάτι πολύ σπάνιο» δήλωσε μιλώντας στο πρακτορείο ειδήσεων Andina.\nΕίπε, επίσης, ότι τα αντικείμενα που βρέθηκαν στον τάφο δείχνουν «ισότητα μεταξύ των φύλων, που επέτρεπε τόσο σε γυναίκες όσο και σε άνδρες να έχουν ηγετικούς ρόλους και να απολαμβάνουν ανώτερο κοινωνικό στάτους».


Κορωνοϊός: Συναγερμός στις εργατικές κατοικίες στο Ζεφύρι - Θετική στον ιό 25χρονη Ρομά\n25/04/2020, 08:16 44\nΗ γυναίκα είχε έρθει από τη Λαμία με το 4 ετών κοριτσάκι της όπου το πήγε στο νοσοκομείο Πάιδων Αγία Σοφία για αιμοκάθαρση\nΣυναγερμός έχει σημάνει στο Ζεφύρι και συγκεκριμένα στις εργατικές κατοικίες όπου μια 25χρονη γυναίκα Ρομά βρέθηκε θετική στον κορωνοϊό .\nΗ γυναίκα είχε έρθει από τη Λαμία με το 4 ετών κοριτσάκι της όπου το πήγε στο νοσοκομείο Πάιδων Αγία Σοφία για αιμοκάθαρση.\nΗ νεαρή μητέρα διεγνώσθηκε θετική στον ιό όχι όμως και το παιδί της.\nΟι κοινωνικές υπηρεσίες του Δήμου Φυλής πηγαίνουν τρόφιμα και είδη πρώτης ανάγκης ενώ με εντολή του δημάρχου έγινε απολύμανση της πολυκατοικίας αλλά και των γύρω από αυτή δρόμων. Οι κάτοικοι όμως της περιοχής που στην πλειοψηφία τους είναι Ρομά είναι σε πανικό αφού σε καμία περίπτωση όπως λένε δεν θα ήθελαν να τεθεί ολόκληρη η περιοχή σε καραντίνα, όπως έγινε σε αντίστοιχη περίπτωης στη Λάρισα.\nΑνατροπή: Ζητούν τώρα να αποκατασταθεί ο πλοίαρχος του αεροπλανοφόρου Ρούζβελτ\nΤα άγρια ζώα επιστρέφουν εν μέσω καραντίνας σε πόλεις ανά τον κόσμο - Βίντεο\n16/04/2021, 13:31 13\n16/04/2021, 13:28 9


131 ξενοδοχεία, μοτέλ, Hostel σε Βουδαπέστη XI. kerület 2020\nΔιαμονή σε Βουδαπέστη XI. kerület στην κατηγορία: Σχεδιασμός 2020\nΤο Art & Design Studios βρίσκεται στην 5η συνοικία της Βουδαπέστης, σε μια κεντρική τοποθεσία, 200μ. από το Κοινοβούλιο και 300μ. από τη Γέφυρα των Αλυσίδων και την όχθη του ποταμού Δούναβη. Η Βασιλική του Αγίου Στεφάνου και η πολυσύχναστη εμπορική οδός Váci είναι προσβάσιμες σε 15 λεπτά με τα πόδια. Το κατάλυμα προσφέρει κλιματιζόμενα διαμερίσματα με μοντέρνα επίπλωση και έργα σύγχρονων καλλιτεχνών. Παρέχεται δωρεάν WiFi. Οι εγκαταστάσεις περιλαμβάνουν πλήρως εξοπλισμένη κουζίνα και ιδιωτικό μπάνιο με μπανιέρα και... Δείτε περισσότερες λεπτομέρειες »\nΤο Gateway Budapest City Center προσφέρει προσφέρει κλιματιζόμενα στούντιο και δωρεάν Wi-Fi στην 5η συνοικία, σε κεντρική τοποθεσία της πόλης. Τα διαμερίσματα στεγάζονται σε κτήρια τα οποία έχουν ανακαινιστεί πρόσφατα. Περιλαμβάνουν δυνατότητα προετοιμασίας γευμάτων, τηλεόραση επίπεδης οθόνης και πλήρως εξοπλισμένη, μοντέρνα κουζίνα. Σε απόσταση 5 λεπτών με τα πόδια από το Gateway Budapest City Center θα συναντήσετε διάφορα εστιατόρια, μπαρ και σούπερ μάρκετ. Ο Σιδηροδρομικός Σταθμός Nyugati, η Grand Boulevard και ... Δείτε περισσότερες λεπτομέρειες »\nΤο La Prima Fashion Hotel Budapest βρίσκεται σε κεντρική τοποθεσία στην καρδιά της Βουδαπέστης, στην πεζοδρομημένη εμπορική οδό Vaci utca. Διαθέτει κομψά δωμάτια με κλιματισμό και δωρεάν Wi-Fi. Όλα τα δωμάτια προσφέρουν ηχομόνωση, καλωδιακή τηλεόραση επίπεδης οθόνης, μίνι μπαρ και τσαγιέρα/καφετιέρα. Τα πολυτελώς διακοσμημένα δωμάτια έχουν μοντέρνο μπάνιο και στεγνωτήρα μαλλιών. Οι επισκέπτες μπορούν να απολαύσουν ουγγρική και διεθνή κουζίνα στο κομψό εστιατόριο ή ένα ποτό στο μπαρ του La Prima Fashion Hotel Budape... Δείτε περισσότερες λεπτομέρειες »\nΤο Promenade City Hotel βρίσκεται ακριβώς στο κέντρο της Βουδαπέστης, στον πεζόδρομο Váci, δίπλα στον Ποταμό Δούναβη. Το κατάλυμα προσφέρει δωρεάν Wi-Fi και μπουφέ πρωινού. Σε απόσταση 10 λεπτών με τα πόδια μπορείτε να συναντήσετε την προστατευόμενη από την UNESCO οδό Andrassy. Οι σταθμοί του μετρό Ferenciek tere και Vorosmarty Square απέχουν μόλις 300μ. από το Promenade City Hotel. Όλα τα δωμάτια του Promenade City Hotel είναι εξοπλισμένα με τηλεόραση LCD και διεθνή κανάλια, κλιματισμό, ηλεκτρονικές κλειδαριές στι... Δείτε περισσότερες λεπτομέρειες »\nΤο CSL Molnar Design Apartment βρίσκεται στην καρδιά της Βουδαπέστης, μόλις 100μ. από το πεζόδρομο Vaci utca με τα πολλά καταστήματα, εστιατόρια και μπαρ και προσφέρει κομψά καταλύματα. Η Μεγάλη Αίθουσα της Αγοράς απέχει 500μ. από το κατάλυμα. Αυτό το στούντιο με δυνατότητα προετοιμασίας γευμάτων προσφέρει δωρεάν Wi-Fi υψηλής ταχύτητας, καλωδιακή τηλεόραση επίπεδης οθόνης και καλά επιπλωμένη μικρή κουζίνα. Οι εγκαταστάσεις περιλαμβάνουν φρυγανιέρα και καφετιέρα Nespresso. Ο πλησιέστερος σταθμός του μετρό είναι ο Fe... Δείτε περισσότερες λεπτομέρειες »\nΤο Bohem Art Hotel βρίσκεται στην καρδιά της Βουδαπέστης και συνδυάζει το στιλ ενός μοντέρνου ξενοδοχείου με την αίσθηση μιας γκαλερί τέχνης, περιλαμβάνοντας έργα τέχνης Ούγγρων καλλιτεχνών. Σε όλους τους χώρους υπάρχει δωρεάν WiFi. Το Bohem Art Hotel απέχει μόλις 50μ. από τον ποταμό Δούναβη και την εμπορική οδό Vaci utca. Στη γύρω περιοχή υπάρχουν πολλά εστιατόρια, καφέ και μπαρ. Όλα τα δωμάτια στο Bohem Art Hotel είναι εξοπλισμένα με κλιματισμό, μίνι μπαρ, θυρίδα ασφαλείας μεγέθους φορητού υπολογιστή και τηλεόρασ... Δείτε περισσότερες λεπτομέρειες »\nΑυτό το κομψό, ντιζάιν ξενοδοχείο είναι φιλικό προς τα κατοικίδια και βρίσκεται στην οδό Vaci, τον εμπορικό πεζόδρομο της Βουδαπέστης. Απέχει 50μ. από τον ποταμό Δούναβη και 100μ. από τη σκεπαστή αγορά Great Market Hall. Προσφέρει δωρεάν Wi-Fi, κλιματισμό και 24ωρο επιχειρηματικό κέντρο με υπολογιστές. Υπάρχουν εγκαταστάσεις δεξιώσεων με επιπλέον χρέωση. Παρέχεται φυλασσόμενος χώρος στάθμευσης με πρόσθετη χρέωση. Το εστιατόριο του ξενοδοχείου προσφέρει ουγγρική και διεθνή κουζίνα, καθώς και μεγάλη λίστα τοπικών κρα... Δείτε περισσότερες λεπτομέρειες »\nΤο κομψό Boutique Hotel Budapest βρίσκεται ακριβώς στο κέντρο της Βουδαπέστης, στην περίφημη οδό Váci και λίγα μόλις βήματα μακριά από τον Δούναβη. Το ξενοδοχείο προσφέρει δωρεάν Wi-Fi σε όλους τους χώρους. Όλα τα δωμάτια έχουν μοντέρνο, μινιμαλιστικό στυλ. Διαθέτουν δάπεδα από μασίφ ξύλο, τηλεόραση επίπεδης οθόνης, θυρίδα ασφαλείας μεγέθους φορητού υπολογιστή και κλιματισμό. Κάθε μονάδα περιλαμβάνει δωρεάν παροχές για τσάι και καφέ. Το Araz Bistro σερβίρει καθημερινά μπουφέ πρωινού με ζεστές και κρύες επιλογές. Το... Δείτε περισσότερες λεπτομέρειες »\nΤο Cosmo City Hotel βρίσκεται σε κεντρική τοποθεσία στη Βουδαπέστη, σε απόσταση 200μ. από την κλειστή αγορά Great Market Hall και τη στάση Fővám tér της γραμμής M4 του μετρό. Προσφέρει μπαρ και δωρεάν Wi-Fi σε όλους τους χώρους. Όλα τα κλιματιζόμενα δωμάτια περιλαμβάνουν ιδιωτικό μπάνιο με δωρεάν προϊόντα περιποίησης και στεγνωτήρα μαλλιών. Διατίθεται επίσης τηλεόραση επίπεδης οθόνης με δορυφορικά κανάλια. Στο δωμάτιο παρέχονται βρεφική κούνια ή αλλαξιέρα για μωρά, κατόπιν αιτήματος. Το προσωπικό της 24ωρη ρεσεψιόν... Δείτε περισσότερες λεπτομέρειες »\nΞενοδοχείο Μέση τιμή σε Βουδαπέστη XI. kerület είναι: 85 USD 65 GBP 76 EURO 581 CNY 5,213 RUB\nΤιμή των 1 ξενοδοχείων το Βουδαπέστη XI. kerület είναι περίπου: 11 USD 9 GBP 10 EURO 76 CNY 686 RUB\nΤιμή των 2 ξενοδοχείων το Βουδαπέστη XI. kerület είναι περίπου: 36 USD 28 GBP 33 EURO 250 CNY 2,240 RUB\nΤιμή των 3 ξενοδοχείων το Βουδαπέστη XI. kerület είναι περίπου: 64 USD 49 GBP 57 EURO 437 CNY 3,917 RUB\nΤιμή των 4 ξενοδοχείων το Βουδαπέστη XI. kerület είναι περίπου: 93 USD 71 GBP 84 EURO 637 CNY 5,709 RUB\nΤιμή των 5 ξενοδοχείων το Βουδαπέστη XI. kerület είναι περίπου: 179 USD 138 GBP 162 EURO 1,229 CNY 11,024 RUB


Την θλίψη τους για τον θάνατο χτες του τέως Δημάρχου Γεροσκήπου Μιχάλη Παυλίδη, εκφράζουν Δήμοι, Σύνδεσμοι και Οργανωμένοι Φορείς. Η κηδεία του, σύμφωνα με ανακοίνωση των οικείων του, θα πραγματοποιηθεί την Πέμπτη στις 14:00, στην Αγία Παρασκευή, στη Γεροσκήπου.\nΠαράκληση της οικογένειας είναι όπως αντί στεφάνων όπως γίνονται εισφορές για τον μικρό Λούκα Σταύρου και για τον ΠΑΣΥΚΑΦ.\nΣε ανακοίνωση του ο Δήμαρχος Πάφου Φαίδωνας Φαίδωνος αναφέρει πως προσωπικά ο ίδιος και ο Δήμος Πάφου έχασαν έναν καλό φίλο και ένα πολύτιμο συνεργάτη. Ο Μιχάλης Παυλίδης, σημειώνει ο κ. Φαίδωνος «μας αφήνει πολλά για να τον θυμόμαστε». Υπήρξε, προσθέτει, ο Δήμαρχος που αγαπούσε την Γεροσκήπου του αλλά και την επαρχία μας, ο επιχειρηματίας με το κοινωνικό πρόσωπο, ο άνθρωπος της εξωστρέφειας, της ευχάριστης παρέας και της ποιοτικής διασκέδασης. Εκφράζει τα συλλυπητήριά του στην οικογένειά του.\nΣε ανακοίνωση ο Πρόεδρος, τα Μέλη του ΔΣ, ο Γραμματέας/ Διευθυντής και το προσωπικό του Εμπορικού και Βιομηχανικού Επιμελητηρίου Πάφου εκφράζουν τα θερμά τους συλλυπητήριά στην οικογένεια και τους οικείους του κ. Παυλίδη. Ο Μάκης Παυλίδης, αναφέρεται, υπήρξε ένας πολιτικός με καθαρό, ειλικρινή και μεστό λόγο. Άνθρωπος που αγωνίστηκε με πάθος και ανιδιοτέλεια για τη Γεροσκήπου, την πόλη που αγάπησε και τον αγάπησε τιμώντας τον στο αξίωμα του Δημάρχου για 9.5 χρόνια. Άνθρωπος φλογερός, χαμογελαστός με παρρησία λόγου χωρίς υπεκφυγές. Το ΕΒΕ Πάφου, σημειώνει πως «πέραν των επιτυχιών του στον τομέα των επιχειρήσεων και την συμβολή του στην τοπική οικονομία και κοινωνία, η πολυσχιδής δράση του, η χαρισματική προσωπικότητά του και η συνεισφορά του στα δημόσια πράγματα της Κύπρου ενέπνεαν την εκτίμηση, την αγάπη και τον σεβασμό όλων».\nΘερμά συλλυπητήρια στην οικογένεια του εκλιπόντος εκφράζουν επίσης το ΔΣ, η Διεύθυνση, το προσωπικό και τα παιδιά Ιδρύματος Μαργαρίτας Λιασίδου, σημειώνοντας ότι «βρισκόταν πάντα στο πλευρό του Ιδρύματος, στηρίζοντας και βοηθώντας το έργο μας».\nΗ Πρόεδρος, τα μέλη του ΔΣ, η Διεύθυνση και το προσωπικό του Συνδέσμου για την Πρόληψη και Αντιμετώπιση της Βίας στην Οικογένεια (ΣΠΑΒΟ) εκφράζουν τη βαθιά τους θλίψη. Ο Μιχάλης Παυλίδης, αναφέρεται σε ανακοίνωση του ΣΠΑΒΟ είχε ενεργό δράση στα κοινά και αποτέλεσε συνεργάτη του με ιδιαίτερο ενδιαφέρον και ευαισθησία στα θέματα της Βίας στην Οικογένεια.\nΟ τέως Δήμαρχος Γεροσκήπου, με άμεσες ενέργειες ανταποκρίθηκε στις ανάγκες του Οργανισμού παραχωρώντας ειδικό χώρο στο Δήμο του για την κοινωνική υπηρεσία του ΣΠΑΒΟ και για τη στέγαση των συμβουλευτικών υπηρεσιών για θύματα στην Πάφο.\nΤον φίλο του Δήμαρχο Γεροσκήπου Μιχάλη Παυλίδη, που «έφυγε» χτες από τη ζωή αποχαιρετά και ο Πρόεδρος της ΟΣΙΚΑ Νεόφυτος Θρασυβούλου, εκφράζοντας εκ μέρους του Συνδέσμου βαθύτατη θλίψη. «Η Γεροσκήπου και η Πάφος γενικότερα, από σήμερα είναι φτωχότερες, αφού έχασαν ένα πολύ καλό και έντιμο άνθρωπο, χαμογελαστό και πρόσχαρο».\nΤην λύπη του για τον θάνατο του τέως Δημάρχου Πάφου Μιχάλη Παυλίδη και τα εκφράζει με ανακοίνωση ο Λαογραφικός Όμιλος Γεροσκήπου.Το Δ.Σ. του Λαογραφικού Ομίλου Αφροδίτη Γεροσκήπου, προστίθεται στην ανακοίνωση, εκφράζει τα ειλικρινή και θερμά του συλλυπητήρια στην οικογένεια και στους οικείους του εκλιπόντος.\nTo ΔΣ του ΟΠΕΚ αποχαιρετά τον Μιχάλη Παυλίδη «με τον οποίο ο Όμιλος μοιράστηκε ιδέες και συμπορεύτηκε σε κοινές δραστηριότητες για περισσότερο από δύο δεκαετίες». Ο ΟΠΕΚ Πάφου κρατά στην δική του μνήμη μια ξεχωριστή θέση για τον Μάκη Παυλίδη και εκφράζει τα βαθιά συλλυπητήρια του στην οικογένεια του, καταλήγει η ανακοίνωση.\nH ΕΔΕΚ Πάφου εκφράζει την βαθύτατη θλίψη της για τον θάνατο και συναγωνιστή της τέως Δημάρχου Γεροσκήπου Μιχάλη Παυλίδη. Η σκέψη μας αυτές τις δύσκολες ώρες , προστίθεται στην ανακοίνωση, βρίσκεται στους οικείους και στην ευρύτερη οικογένεια του εκλιπόντος.


Σπίλοι Αυτή η ελιά δεν ταιριάζει με το... μαρτίνι μου - Plan Be Mag\nΠώς μπορεί να εξελιχθεί ένας σπίλος σε καρκίνο του δέρματος; Όσοι έχουν σπίλους θα πρέπει να ανησυχούν; Πώς μπορούμε να προστατευτούμε από την εμφάνισή τους;\nΟι ελιές που έχουμε σε διάφορα σημεία του σώματός μας είναι είτε κληρονομικές, είτε επίκτητες. Επιστημονικά αποκαλούνται “σπίλοι” και διακρίνονται σε διάφορες υποκατηγορίες, από τις οποίες άλλες είναι ακίνδυνες, ενώ άλλες μπορεί να αποτελούν προάγγελο καρκίνου του δέρματος. Ωστόσο, κάθε περίπτωση είναι ξεχωριστή και δεν θα πρέπει να συγχέονται τα απλά δερματικά στίγματα με τις επίφοβες δυσπλασίες.\nΓια να μάθουμε τι ακριβώς πρέπει να κάνουμε και πώς να προστατευτούμε, απευθυνθήκαμε στον Δερματολόγο-Αφροδισιολόγο Δρ. Στυλιανό Αγγελίδη, Διδάκτορα του Πανεπιστημίου Αθηνών.\nΤι είναι οι σπίλοι και γιατί εμφανίζονται;\nΟι σπίλοι, ή αλλιώς “ελιές”, είναι μελαγχρωματικές κηλίδες που εμφανίζονται στο δέρμα στην παιδική ηλικία και αναπτύσσονται κατά τη διάρκεια της ενήλικης ζωής. Μπορεί να είναι επίπεδοι ή να έχουν τη μορφή οζιδίων, με μέγεθος που ποικίλλει, από λίγα χιλιοστά έως μερικά εκατοστά, και σπάνια με διάμετρο αρκετών δεκατομέτρων.\nΟ αριθμός τους εξαρτάται από την κληρονομικότητα, την έκθεση στον ήλιο και ορισμένους προδιαθεσικούς παράγοντες (π.χ. εγκυμοσύνη).\nΠώς μπορεί να εξελιχθεί ένας σπίλος σε καρκίνο του δέρματος;\nΥπάρχουν πολλά δεδομένα που συνδέουν τη χρόνια ή την κατά διαστήματα έντονη έκθεση στον ήλιο με την κακοήθη εξαλλαγή των σπίλων, πέραν της κληρονομικότητας και του φωτότυπου του δέρματός μας. Τα ηλιακά εγκαύματα πριν την ενηλικίωση προδιαθέτουν σε κακόηθες μελάνωμα, ενώ η χρόνια έκθεση στον ήλιο προδιαθέτει για προκαρκινικές ή καρκινικές βλάβες.\nΕπιπλέον, το solarium (τεχνητό μαύρισμα) έχει συνδεθεί επίσημα με προδιάθεση για καρκίνο του δέρματος και κακόηθες μελάνωμα.\nΠοια διαφορά έχει ο καρκίνος του δέρματος από το μελάνωμα;\nΟ καρκίνος του δέρματος συνήθως εξαπλώνεται τοπικά και, σε ορισμένες περιπτώσεις, κάνει μεταστάσεις.\nΤο μελάνωμα, εάν αφεθεί, είναι πάντοτε μεταστατικό και οδηγεί σε μοιραία κατάληξη. Κι αυτό, διότι είναι η πιο κακοήθης και ταχέως εξελισσόμενη μορφή καρκίνου του δέρματος, που μόνο σε εξαιρετικά πρώιμα στάδια θεραπεύεται. Σύμφωνα με στατιστικά στοιχεία, αποτελεί την πιο συχνή αιτία θανάτου από καρκίνο στις ηλικίες 20-30 ετών, με ιδιαίτερη προτίμηση στις γυναίκες.\nΠοιοι πρέπει να είναι πιο προσεκτικοί;\nΑν και στο απυρόβλητο δεν είναι κανένας από εμάς, ακόμα πιο προσεκτικοί πρέπει να είναι όσοι έχουν λευκό τύπο του δέρματος – ανοιχτόχρωμα μαλλιά, μάτια και επιδερμίδα. Επιπλέον, άτομα με πολλούς σπίλους (ελιές) ή άτυπους σπίλους που προδιαθέτουν για μελάνωμα και εντοπίζονται με εξέταση από τον ειδικό. Καλό είναι, ακόμα, να είναι σε εγρήγορση και όσοι έχουν υποστεί σοβαρά ηλιακά εγκαύματα κατά την παιδική τους ηλικία (ειδικά κάτω από την ηλικία των 15 ετών), αλλά και άτομα με γενετική προδιάθεση (ατομικό ή οικογενειακό ιστορικό, όπου αναφέρεται μελάνωμα). Τέλος, αρκετά προσεκτικοί θα πρέπει να είναι και όσοι κάνουν συχνά τεχνητό μαύρισμα (solarium).\nΌσοι έχουν σπίλους υπάρχει λόγος να ανησυχούν;\nΓια να μην ανησυχήσουμε άδικα, ας σημειώσουμε εδώ ότι συνήθως οι σπίλοι είναι καλοήθεις, και έτσι παραμένουν. Ωστόσο, η τακτική αυτοεξέταση του δέρματος (2 με 3 φορές τον χρόνο) είναι απαραίτητη για την έγκαιρη ανίχνευση του μελανώματος.\nΜε τη βοήθεια ενός καθρέφτη ή κάποιου μέλους της οικογένειάς μας, μπορούμε να παρατηρήσουμε τυχόν αλλαγή στο δέρμα μας. Αν, δηλαδή, έχει εμφανιστεί μία καινούργια ελιά ή αν σε ήδη υπάρχουσες έχει μεταβληθεί η όψη, το μέγεθος, το χρώμα ή το πάχος τους.\nΠοια σημεία του σώματος πρέπει να ελέγχουμε;\nΜε σηκωμένα τα χέρια, το μπροστινό και πίσω μέρος του σώματος μας, καθώς και τις πλάγιες πλευρές. Τα μπράτσα, την μπροστινή και πίσω επιφάνεια των χεριών και τις παλάμες. Την πίσω επιφάνεια των ποδιών, τα διαστήματα ανάμεσα στα δάχτυλα, τα πέλματα και την περιοχή γύρω από τα γεννητικά όργανα. Το πίσω μέρος της πλάτης και τους γλουτούς, αλλά και τον λαιμό, το πρόσωπο και το τριχωτό του κεφαλιού χωρίστρα–χωρίστρα, με έναν φορητό καθρέφτη.\nΠώς θα διακρίνουμε αν ένας σπίλος είναι ύποπτος;\nΤα χαρακτηριστικά είναι συγκεκριμένα:\n– Αν έχει ανώμαλο περίγραμμα και ασυμμετρία.\n– Αν υπάρχει ετερογένεια στο χρώμα (περιοχές πιο σκούρες μαύρες και άλλες πιο ανοιχτόχρωμες).\n– Αν εμφανίζει κάποια εξέλκωση ή σχηματίζει “βουναλάκια”.\n– Αν ματώνει από μόνος του.\n– Αν έχει μεγάλο μέγεθος (οτιδήποτε είναι πάνω από πέντε χιλιοστά και κυρίως πάνω από ένα εκατοστό, πρέπει άμεσα να εξεταστεί από ειδικό).\nΕίναι στην κρίση του δερματολόγου, ανάλογα με τα χαρακτηριστικά του σπίλου και το ιστορικό του ασθενούς, εάν ένας σπίλος απλά θα παρακολουθείται ή εάν θα αφαιρεθεί.\nΗ χειρουργική εξαίρεση συνιστάται εάν κλινικά ή στη δερματοσκοπική εξέταση υπάρχει επικινδυνότητα για μελλοντική κακοήθεια. Πρόκειται για μια ασφαλή διαδικασία που απαλλάσσει τον ασθενή από την πιθανότητα εξαλλαγής του συγκεκριμένου σπίλου σε μελάνωμα.\nΠοιοι είναι οι πιο συχνοί επιβλαβείς “μύθοι”;\nΌτι τα παιδιά χρειάζονται μεγάλη έκθεση στον ήλιο για να έχουν επαρκή ποσότητα βιταμίνης D. Στην πραγματικότητα, το μέσο παιδί έχει επαρκή ποσότητα από τις καθημερινές του δραστηριότητες, ακόμα και όταν είναι προστατευμένο με καπέλο, ρούχα και αντηλιακό.\nΕπίσης, ότι το μαύρισμα είναι ένδειξη καλής υγείας. Στην πραγματικότητα, είναι μια αντίδραση στη βλάβη που ήδη έχει υποστεί το δέρμα από τον ήλιο.\nΈνας άλλος “μύθος” είναι ότι η βλάβη του δέρματος από τον ήλιο είναι παροδική. Η αλήθεια είναι ότι ένα ποσοστό βλάβης διορθώνεται, αλλά ένα σημαντικό ποσοστό παραμένει στο δέρμα και αθροίζεται με επόμενες βλάβες. Μπορεί να πάρει χρόνια επαναλαμβανόμενης έκθεσης πριν εμφανιστεί καρκίνος.\nΤέλος, ότι τα άτομα με σκούρο δέρμα δεν κινδυνεύουν από τον ήλιο. Στην πραγματικότητα, όλοι χρειάζονται προστασία. Απλά εκείνοι που έχουν πιο ανοιχτό δέρμα και καίγονται ευκολότερα έχουν υψηλότερο ρίσκο.\nΤι μέτρα προστασίας μπορούμε να πάρουμε;\nΗ πρόληψη είναι ο καλύτερος τρόπος αντιμετώπισης κακοηθειών, όπως το μελάνωμα. Βασικά μέτρα είναι η συνειδητή απομάκρυνση από τον ήλιο τις μεσημεριανές ώρες, η φυσική προστασία με ρούχα, καπέλο, γυαλιά και ένα σωστά επιλεγμένο αντηλιακό, ώστε να αποτρέπονται εντελώς τα εγκαύματα.\nΕπίσης, η τακτική αυτοεξέταση και η επίσκεψη στον δερματολόγο μια φορά τον χρόνο μπορεί να είναι καθοριστικής σημασίας για την έγκαιρη διάγνωση. Η εισαγωγή της ψηφιακής δερματοσκόπησης και χαρτογράφησης σπίλων τα τελευταία χρόνια έχει αποτελέσει σημαντικό εργαλείο στα χέρια των δερματολόγων για την πρόληψη και παρακολούθηση της υγείας του δέρματος.\nΕτικέτες: δερματολογία Έλενα Κιουρκτσή ελιές σπίλοι υγεία\nΟι μεγάλοι νικητές των Medical Beauty Awards 2020\nΠότε είναι επικίνδυνος ο πόνος στο στήθος;\nΜαθαίνοντας να “διαβάζουμε” τα σημάδια


Στο ΤΕΙ Κρήτης συγκεντρώνουν τρόφιμα - Flashnews.gr\nΣτο ΤΕΙ Κρήτης συγκεντρώνουν τρόφιμα\nΜε σύνθημα "ένα τρόφιμο από τον καθένα μας είναι αρκετό" το ΤΕΙ Κρήτης συγκεντρώνει τρόφιμα, τα οποία θα διανεμηθούν σε άπορους συνανθρώπους μας από το Κοινωνικό Παντοπωλείο του Δήμου Ηρακλείου και άλλες μη κερδοσκοπικές φιλανθρωπικές οργανώσεις.\nΤα τρόφιμα μακράς διάρκειας θα συγκεντρώνονται καθημερινά από σήμερα μέχρι και τις 20 Δεκεμβρίου στο αμφιθέατρο "Σμυρνάκη" από τις 9:00 έως τις 15:00.\nΟι διοργανωτές αυτής της κίνησης με ανακοίνωσή τους καλούν φοιτητές και εργαζόμενους του ιδρύματος να συνεισφέρουν με 1 μόνο αγαθό:\nΗ δυσμενής οικονομική κατάσταση της χώρας μας έχει αναγκάσει πολλούς συνανθρώπους μας να ζουν κάτω από τα όρια της φτώχειας. Για αυτούς τους ανθρώπους η επιβίωση είναι ένας καθημερινός αγώνας δρόμου. Έτσι με κινητήρια δύναμη την αλληλεγγύη έχουν ιδρυθεί σε κάθε γωνιά της Ελλάδας μη κερδοσκοπικές φιλανθρωπικές οργανώσεις από συμπολίτες μας αλλά και κοινοτικούς φορείς . Η ενεργή δραστηριοποίηση μας είναι ζωτικής σημασίας.\nΜαζεύουμε τρόφιμα μακράς διάρκειας, τα οποία στην συνέχεια θα μοιραστούν μέσω μη κερδοσκοπικών φιλανθρωπικών οργανώσεων, όπως το κοινωνικό πα ντοπωλείο του δήμου ηρακλείου και άλλες οργανώσεις. Στόχος είναι κάθε φοιτητής και εργαζόμενος στο ίδρυμα να φέρει 1αγαθό, το οποίο μεταφράζεται σε χιλιάδες αγαθά !!!\nΤο σημείο συγκέντρωσης των τροφίμων θα είναι το αμφιθέατρο Σμυρνάκη το οποίο βρίσκεται στον προαύλιο χώρο του ΤΕΙ Κρήτης. Οι ώρες παραλαβής των τροφίμων θα είναι 9:00πμ - 15:00 μμ από τις 3 Δεκεμβρίου έως 20 Δεκεμβρίου 2013.\n-Θέλετε επιπλέον πληροφορίες;\n-Θέλετε να προσφέρετε παραπάνω;\nΕπικοινωνήστε στο email: [email protected]\nΚάποια ενδεικτικά αγαθά που μπορείτε να προσφέρετε:\nΓάλα σε σκόνη για νήπια\nΛάδι σε μπουκάλι"


AΝΕΞΑΡΤΗΤΟΣ-ΔΙΠΛΩΜΑΤΙΚΟΣ ΠΑΡΑΤΗΡΗΤΗΣ: ΣΟΒΑΡΗ Η ΚΑΤΑΣΤΑΣΗ ΤΗΣ ΥΓΕΙΑΣ ΤΟΥ ΔΗΜΟΦΙΛΟΥΣ ΗΘΟΠΟΙΟΥ ΝΤΙΝΟΥ ΚΑΡΥΔΗ! ΥΠΕΣΤΗ ΕΜΦΡΑΓΜΑ ΑΠΟ ΤΗ ΧΡΗΣΗ ΧΗΜΙΚΩΝ ΣΤΟ ΣΥΛΛΑΛΗΤΗΡΙΟ ΤΟΥ ΣΥΝΤΑΓΜΑΤΟΣ!\nΟύτε στον χειρότερο του εφιάλτη δεν μπορούσε να φανταστεί ο Ντίνος Καρύδης ότι θα είχε τόσο σοβαρή περιπέτεια με την υγεία όταν ...\nαποφάσιζε να πάει στο συλλαλητήριο για τη Μακεδονία. Ο ηθοποιός σύμφωνα με δημοσίευμα της εφημερίδας Espresso υπέστη έμφραγμα στο Σύνταγμα όπου βρισκόταν κατά τη διάρκεια του συλλαλητηρίου.\nΟ ηθοποιός αισθάνθηκε έντονη δυσφορία και κατέρρευσε πιέζοντας με το χέρι του το μέρος της καρδιάς. Ο ηθοποιός υπέστη καρδιακό επεισόδιο και μεταφέρθηκε εσπευσμένα στο νοσοκομείο Γεννηματάς. Σύμφωνα με πηγές του νοσοκομείου ο Ντίνος Καρύδης εισήχθη αμέσως στη Μονάδα Εμφραγμάτων της Καρδιολογικής Κλινικής όπου υπεβλήθη σε μια νέα μέθοδο αγγειοπλαστικής για να αντιμετωπιστεί το πρόβλημα.\nΟι θεράποντες ιατροί είναι ικανοποιημένοι από το αποτέλεσμα της επέμβασης και η κατάσταση της υγείας του έχει σταθεροποιηθεί. Ο ηθοποιός θα παραμείνει στο νοσοκομείο τις επόμενες ημέρες. Η σύζυγός του εμφανώς ταραγμένη απέδωσε το καρδιακό επεισόδιο στη χρήση χημικών: «Ο Ντίνος έπαθε καρδιακό επεισόδιο και βρίσκεται στο νοσοκομείο από το Σάββατο, μετά τη διαδήλωση στο Σύνταγμα για τη Μακεδονία. Τα χημικά που έπεσαν εκεί μάλλον ήταν η αιτία.


Γαμήλιο Ταξίδι στο Παρίσι - www.polygrafos.gr\nPosted on 25/05/2021 by steliosniapos\nΕάν είστε και εσείς ένας από αυτούς που ψάχνετε για έναν ιδανικό προορισμό για το γαμήλιο ταξίδι σας, τότε σίγουρα καμία τοποθεσία δε μπορεί να συγκριθεί με την Πόλη του Φωτός, το Παρίσι. Το Παρίσι θεωρείται από πολλούς, η πιο όμορφη πόλη του κόσμου με πολλά μαγευτικά τοπία, αξιοθέατα και μοναδικά σκηνικά που θα σας χαρίσουν μία ξεχωριστή εμπειρία ζωής. Χρειάζεστε αρκετές ημέρες για να εξερευνήσετε τις ομορφιές του, αλλά και να δείτε όλες τις πτυχές της μοναδικής αυτής πόλης, καθώς συνδυάζει διαφορετικές πινελιές κουλτούρας και αισθητικής. Συνδυάζεται έτσι, ιδανικά, το κλασικό Παρίσι με την επιβλητική αρχιτεκτονική από τα αρχαία χρόνια, καθώς και το ρομαντικό Παρίσι με τα ιστορικά μνημεία, τις γεύσεις και το άρωμα των υπέροχων φημισμένων γαλλικών κρασιών, τις αστραφτερές βιτρίνες, τα ιδιαίτερα και μοντέρνα ξενοδοχεία, την έντονη νυχτερινή ζωή κ.α. Αυτή η πόλη προκαλεί δέος κι έντονα συναισθήματα που δύσκολα θα λησμονήσετε και θα σας χαρίσει μοναδικές στιγμές και εμπειρίες ζωής που θα θυμάστε για πολλά χρόνια.\nΣτο Παρίσι μπορείτε να επιλέξετε ανάμεσα σε πολλά ξενοδοχεία, που ποικίλουν σε τιμές, διακόσμηση και παρεχόμενες ανέσεις και βρίσκονται είτε στην καρδιά του Παρισιού ή ακόμα και στα προάστια, με γρήγορη πρόσβαση στο κέντρο της πόλης. Συγκεκριμένα, οι τιμές συνήθως είναι καλύτερες από το Νοέμβρη μέχρι και το Φλεβάρη, μιας και οι θερμοκρασίες είναι χαμηλές, ωστόσο ιδανικές για μία γρήγορη χειμερινή απόδραση με το ζευγάρι σας. Μια ιδανική περιοχή που εξασφαλίζει ποικιλία επιλογών σε ξενοδοχεία, εύκολη πρόσβαση στο μετρό και τις αστικές συγκοινωνίες είναι ανάμεσα στην Αψίδα του Θριάμβου και τον Πύργο του Άιφελ. Επιπλέον, το θετικό επίσης είναι ότι βρίσκεται κοντά στα κύρια αξιοθέατα που οφείλετε να έχετε στο νου σας καθώς και σε πολυάριθμες εναλλακτικές επιλογές για φαγητό, διασκέδαση και ψώνια κάθε γούστου.\nΗ πόλη του Παρισιού γίνεται πόλος έλξης για χιλιάδες τουρίστες από όλο τον κόσμο, καθώς μπορεί να συνδυαστεί με όλες τις εποχές. Βέβαια, οι τουρίστες περισσότερο αγαπούν τα Χριστούγεννα, καθώς φωταγωγείται όλη η πόλη και γεμίζει από όμορφη και ρομαντική μουσική, καθώς και την άνοιξη, γιατί ανθίζουν τα φυτά και τα δέντρα της περιοχής και έτσι δημιουργείται ένα ιδιαίτερο τοπίο. Ωστόσο, οι καλύτερες εποχές για ένα γαμήλιο ταξίδι με τον/την αγαπημένο-η σας είναι στις αρχές του καλοκαιριού (Μάιος και Ιούνιος) και το φθινόπωρο (Σεπτέμβριος και Οκτώβριος) καθώς ο καιρός σας επιτρέπει να πάτε όπου επιθυμείτε και να κάνετε ότι πραγματικά ονειρεύεστε. Τέλος, το καλοκαίρι η μέση θερμοκρασία είναι 20-22 C, ενώ το χειμώνα 3-5°C.\nΠως μπορεί κάποιος να πάει μέχρι το Παρίσι\nΠτήσεις με προορισμό το Παρίσι πραγματοποιούνται από αρκετές μεγάλες αεροπορικές εταιρείες ανά τον κόσμο, όπως η, η Aegean, η KLM, η American Airlines κ.ά. με ή χωρίς ανταπόκριση. Επιπλέον, οι απευθείας πτήσεις έχουν συνήθως διάρκεια περίπου 3,5 ώρες για το διεθνές αεροδρόμιο του Παρισιού, το οποίο απέχει μισή ώρα βόρεια του Παρισιού, ενώ από εκεί ο προαστιακός σιδηρόδρομος μπορεί εύκολα να σας πάει προς το κέντρο και από εκεί να ξεκινήσετε τις δραστηριότητες και τις βόλτες σας.\nΔιαφόρων ειδών δραστηριότητες\nΗ Γαλλία παραμένει ακόμη και σήμερα μία από τις πιο όμορφες και μαγευτικές πρωτεύουσες σε όλο τον κόσμο και κυρίως όσον αφορά στην πολυτέλεια, τη μόδα, το καλό φαγητό, την υψηλή αισθητική και τέλος, τα αρώματα. Η μόδα στη Γαλλία έχει γνωρίσει θρυλικές στιγμές. Επιπλέον, πολλές δημιουργίες διάσημων σχεδιαστών είναι προσιτές και σε αυτούς που δεν έχουν μεγάλη οικονομική άνεση και τη δυνατότητα να αγοράσουν κάτι το οποίο θα κοστίζει ένα αρκετά μεγάλο ποσό και αυτό κυρίως την περίοδο των εκπτώσεων. Ακόμη, η Γαλλία περιέχει πολλά εμπορικά καταστήματα όπου μέσα θα βρείτε ότι πραγματικά επιθυμείτε. Μερικά από αυτά είναι η Gallerie Lafayette, το Aux Trois Quartiers, το Bon Marche, το Au Printemps και το Samaritaine. Επιπρόσθετα, το Παρίσι επινοεί συνεχώς νέους τρόπους διασκέδασης και ψυχαγωγίας. Έτσι, κάνοντας κανείς μία βόλτα στην περιοχή του Παρισιού θα αντιληφθεί ότι τα μουσικά καφέ έχουν εξελιχθεί, καθώς επίσης και ότι έχουν δημιουργηθεί πολλοί τρόποι διασκέδασης για κάθε γούστο και κουλτούρα. Μπορεί να διαφέρουν λίγο στην τιμή αλλά αξίζουν σίγουρα μία επίσκεψη. Τέλος, για αυτούς που επιθυμούν μία πιο καλλιτεχνική νότα, υπάρχει η επιλογή του θεάτρου και της όπερας, καθώς και οι «καλλιτέχνες του δρόμου». Κλείνοντας, υπάρχουν και αυτοί που δεν επιθυμούν να επισκεφθούν κανένα από αυτά και το μόνο που τους ενδιαφέρει είναι να γνωρίσουν και να απολαύσουν τις λιτές ομορφιές τη πόλης. Αν είστε και εσείς ένας από αυτούς, τότε μπορείτε να επιδοθείτε σε μεγάλους περιπάτους κατά μήκος του Σηκουάνα αλλά και πάνω στις πανέμορφες γέφυρές του.\nΣτο Παρίσι υπάρχουν πολλά διάσημα και εκθαμβωτικά αξιοθέατα, τα οποία αξίζει να επισκεφτείτε καθώς το επισκέπτεστε για πρώτη φορά. Αρχικά, το μοναδικό αξιοθέατο που γνωρίζουν όλοι ανεξαρτήτως το μέρος στο οποίο ζουν, είναι το πανέμορφο μουσείο του Λούβρου. Το σύγχρονο αυτό μουσείο στολίζει την καρδιά του Παρισιού και οι πτέρυγές του άρχιζαν να γίνονται ευρέως ξακουστές στις αρχές του 19ου αιώνα. Μπαίνοντας κανείς στη Μεγάλη αίθουσα του Μουσείου, έρχεται αντιμέτωπος με αρκετά έργα του κορυφαίου ζωγράφου Λεονάρντο Ντα Βίντσι και τη διάσημη Μόνα Λίζα. Επιπλέον, ο επισκέπτης αντικρύζει στο κέντρο της πλατείας το απόλυτο σύμβολο της Γαλλικής υπερηφάνειας και της στρατιωτικής δύναμης, την Αψίδα του Θριάμβου. Η ιστορία αναφέρει ότι ο ίδιος ο Ναπολέων είχε ζητήσει να φιλοξενηθεί αυτό το μνημείο του στρατού και της νίκης του στο Αούστερλιτς.\nΣυνεχίζοντας με τα μνημεία, πρέπει οπωσδήποτε να επισκεφθείτε τον Πύργο του Άιφελ, o οποίος ήταν η μεγαλύτερη, η πιο καινοτόμος και εντυπωσιακή κατασκευή της εποχής του. Η θέα από τον Πύργο είναι μοναδική, καθώς με καθαρή ατμόσφαιρα βλέπει κανείς αρκετά χιλιόμετρα μακριά, οπότε αν δεν έχετε υψοφοβία θα πρέπει σίγουρα να δοκιμάσετε να ανέβετε στην κορυφή με τη σύντροφό σας και να βγάλετε μία αναμνηστική φωτογραφία. Μόλις τον δείτε και αντιληφθείτε την επιβλητική του όψη, μπορείτε να επισκεφθείτε το Κέντρο Μπομπούρ, ένα ιδιαίτερο και εντυπωσιακό κτίριο γνωστό σε όλο τον κόσμο, σχεδιασμένο με μια ιδιάζουσα αρχιτεκτονική. Έπειτα, περάστε μία βόλτα και από τη Παναγία των Παρισίων, ένα από τα γνωστότερα μνημεία στο Παρίσι που βρίσκεται στο θρησκευτικό κέντρο του Παρισιού.\nΤέλος, ένα αξιοθέατο που σίγουρα θα πρέπει να επισκεφθείτε, ειδικά αν έχετε μαζί σας και μικρούς σας φίλους, είναι η γνωστή σε όλους μας Disneyland, που θα σας κάνει να νιώσετε πάλι σαν μικρά παιδιά. Εκεί θα βρείτε διαφόρων ειδών αξιοθέατα και αν ρωτήσετε στη reception, θα σας καθοδηγήσει σχετικά με τις εκδηλώσεις που λαμβάνουν χώρα κάθε μέρα και ώρα. Συγκεκριμένα, από τις πιο γνωστές είναι η παρέλαση του Disney, δύο φορές την ημέρα, με όλους τους πρωταγωνιστές των κινουμένων σχεδίων με τα κοστούμια τους.\nΗ γαλλική κουζίνα θεωρείται μία από τις πιο γνωστές και φημισμένες κουζίνες του κόσμου, καθώς αποτελεί το κέντρο της γευσιγνωσίας και του πολιτισμού. Η γαλλική κουζίνα έχει επιρροές από την κουζίνα της Προβηγκίας και την κουζίνα της βόρειας Γαλλίας. Επίσης, η Γαλλία είναι ο παράδεισος της αυθεντικής γκουρμέ κουζίνας για κάθε απαιτητικό καλεσμένο, ενώ σίγουρα δε θα πρέπει να παραλείψετε να δοκιμάστε μια ποικιλία γαλλικών τυριών, συνοδευόμενη από ένα γαλλικό κρασί της αρεσκείας σας. Τέλος, το πρωινό στη Γαλλία είναι ένα γεύμα που ΄΄τιμάται΄΄ ιδιαιτέρως. Έτσι, μη διστάσετε να κάνετε μία στάση από τα ζαχαροπλαστεία της πόλης, καθώς και από κρεπερί, κρουασαντερί ή ένα υπαίθριο καφέ ώστε να απολαύσετε πρωινό με σφολιάτες, αυγά, γαλλικά τοστ, κροκ μεσιέ, μπαγκέτες, τηγανίτες κ.α.


Start Smart School - Eleni Petropoulou | Η ΕΡΤ στo Start Smart, για τη «Δωρεά Μαλλιών στην τάξη»!\nΟι παρουσιαστές, Μαριλένα Κατσίμη και Σίλας Σεραφείμ, την Τρίτη 23 Φεβρουαρίου λίγο μετά τις 2 μ.μ., μέσα από την δημόσια συχνότητα της ΕΡΤ, έδωσαν συγχαρητήρια για την δράση συγκέντρωσης μαλλιών για το «Donate Hair, Donate Love» (Δωρεά Μαλλιών Ελλάδας), λέγοντας ότι «συνήθως αυτές είναι πρωτοβουλίες που παίρνουν τα δημόσια σχολεία και όχι τα ιδιωτικά φροντιστήρια και αυτό είναι πάρα πολύ σημαντικό». Για το πώς το Κέντρο αποφάσισε να κάνει το «κούρεμα μέσα στην τάξη» σαν ένα μάθημα ζωής, συμπαράστασης και αλληλεγγύης, μίλησε ο υπεύθυνος δράσεων του Start Smart, Γιάννης Γαλανόπουλος.\nΟι δημοσιογράφοι αφού είδαν τον «τοίχο της αγάπης» όπου επάνω του υπάρχουν χάρτινες καρδιές που αναγράφονται τα ονόματα των δωρητών, θέλησαν να ρωτήσουν τα παιδιά για την κίνησή τους να δωρίσουν τα μαλλιά τους. Έτσι, το λόγο αρχικά πήρε ο 3,5 ετών Ανδρέας, και είπε ότι τον παρακίνησαν οι γονείς του – εκπαιδευτικοί σε δημοτικό σχολείο των Άνω Λιοσίων – να το κάνει «για τα παιδάκια».\nΗ Έλενα, με πολύ μακριά μαλλιά έως κάτω από τη μέση της, είπε ότι θα στεναχωριόταν πολύ αν η ίδια δεν είχε μαλλιά και έτσι ήταν εύκολη η απόφασή της να δωρίσει ένα μέρος των μαλλιών της, για να γίνει περούκα για κάποιο παιδί με καρκίνο ή αλωπεκία.\nΜε συγκινητικά λόγια μίλησε, τέλος, η Νατάσσα, αναφέροντας ότι πήρε την απόφαση να δωρίσει τα μαλλιά της εξ’ αιτίας του προβλήματος υγείας της μητέρας της. Η μικρή μαθήτρια είπε «η μητέρα μου είχε καρκίνο του μαστού. Ήμουν στο σπίτι και το έβλεπα αυτό καθημερινά, το πόσο στεναχωριόταν. Είχε χάσει τα μαλλιά της και στεναχωριόταν αρκετά, και δε θέλω να νιώθουν τα παιδάκια έτσι…».\nΗ δράση «κούρεμα στην τάξη» μετρά ήδη 30 δωρητές μαλλιών και οι συμμετοχές αυξάνονται ώρα με την ώρα. Οι γονείς του Κέντρου, έχουν αγκαλιάσει την πρωτοβουλία, όπως και πολλοί διευθυντές δημόσιων σχολείων της περιοχής, που ενημερώνουν τους μαθητές με μακριά μαλλιά, ότι μπορούν να χαρίσουν λίγα από αυτά, που μπορεί να είναι πολλά για κάποιον συνομίληκό τους, ο οποίος περνάει δύσκολα λόγω ασθένειας.\nΤην προηγούμενη ημέρα από την παρουσίαση της δράσης στην ΕΡΤ, το Κέντρο βρέθηκε για αυτό το σκοπό, και στο ραδιοφωνικό σταθμό «Αθήνα 984» φιλοξενούμενο από τη δημοσιογράφο Μαρία Παύλου και την εκπομπή «Παραλλαγές».\nΓια τους ενδιαφερόμενους, το «κούρεμα στην τάξη», θα γίνει δωρεάν από την κομμώτρια Ζαννέτ Τζώλου, σ τα τέλη Μαρτίου, μέσα στο φροντιστήριο.\nΤο μικρότερο μήκος των μαλλιών που μπορεί να δωρίσει κάποιος είναι τα 20cm, και αφορά αυτούς που έχουν μαλλιά φυσικά και όχι βαμμένα, παρά μόνο με φυτική βαφή. Οι δωρητές θα λάβουν από το «Donate Hair, Donate Love» προσωπικές επιστολές για την δωρεά τους. Για περισσότερες πληροφορίες μπορείτε να καλείτε τη γραμματεία του Κέντρου στο τηλέφωνο 2102486652.\nΤο βίντεο είναι εδώ !\nΣτον ΑΘΗΝΑ 98,4 το START SMART για τη Δωρεά Μαλλιών στην τάξη!Η Δωρεά Μαλλιών του Start Smart στις ειδήσεις του STAR


Επίσκεψη του Αν. Αγγελή στα έργα για την επίλυση του προβλήματος υδροδότησης στο Δισπηλιό (φωτο) - Φωνή της Καστοριάς\nΕπίσκεψη του Αν. Αγγελή στα έργα για την επίλυση του προβλήματος υδροδότησης στο Δισπηλιό (φωτο)\nΟ Δήμαρχος Καστοριάς κ. Ανέστης Αγγελής, επισκέφτηκε τη Τοπική Κοινότητα Δισπηλιού, όπου εκτελούνται έργα για την επίλυση του προβλήματος υδροδότησης της περιοχής.\nΜε αφορμή την επίσκεψή του, ο Δήμαρχος δήλωσε ικανοποιημένος από την πορεία των εργασιών και ευχαρίστησε προσωπικά τους εργαζόμενους για την προσπάθεια που καταβάλουν σε συνεργασία με το Δήμο Καστοριάς, για να ολοκληρωθούν σημαντικές αλλά και αναγκαίες εργασίες στην περιοχή.\nΠαράλληλα, επισήμανε πως η ολοκλήρωσή τους αποτελεί προτεραιότητα της Δημοτικής Αρχής, καθώς θα εξυπηρετούν τις καθημερινές – ζωτικές ανάγκες των κατοίκων.\nΠροηγούμενο Άρθρο Previous post: Σύσταση τράπεζας αίματος από την Ένωση Αστυνομικών Υπαλλήλων Καστοριάς\nΕπόμενο Άρθρο Next post: Μετά πάσης λαμπρότητος ετελέσθη η πρώτη Λειτουργία εις τον Προφήτην Ηλίαν εις το «Τσαρδάκι»


Η έγκαιρη διάγνωση μετράει για τον καρκίνο στο πάγκρεας - Τα πρώτα συμπτώματα | Reader.gr\nΗ έγκαιρη διάγνωση μετράει για τον καρκίνο στο πάγκρεας - Τα πρώτα συμπτώματα\nΤετ, 14/11/2018 - 15:29\nΠαράγοντες όπως συμπτώματα που δεν θα πρέπει να αγνοήσουμε, αλλά και η σωστή επιλογή χειρουργού, είναι τα δύο από τα βασικά κλειδιά για την καλύτερη αντιμετώπιση του καρκίνου στο πάγκρεας.\nΌπως ανέφεραν ειδικοί στο πλαίσιο συνέντευξης Τύπου και με αφορμή την αυριανή Παγκόσμια Ημέρα, ο καρκίνος του παγκρέατος είναι μια από τις πιο δύσκολα αντιμετωπίσιμες μορφές, κυρίως λόγω της καθυστερημένης διάγνωσής του. Ωστόσο, αν προσέξουμε τα «σημάδια» η έγκαιρη ανίχνευση και αντιμετώπιση, σε συνδυασμό με την επιστημονική πρόοδο που έχει συντελεστεί τα τελευταία χρόνια, μπορούν να ανατρέψουν τα αρνητικά προγνωστικά και να συμβάλουν στη θετική έκβαση της νόσου.\n«Αν καταφέρουμε να πετύχουμε πιο έγκαιρη διάγνωση, μέσα από την ενημέρωση και ευαισθητοποίηση όλων, θα κάνουμε ένα μεγάλο βήμα προόδου για την καλύτερη αντιμετώπιση του παγκρεατικού καρκίνου», εξηγεί ο δρ. Αλέξανδρος Αρδαβάνης, Αντιπρόεδρος της Εταιρείας Ογκολόγων-Παθολόγων Ελλάδος (ΕΟΠΕ) και Διευθυντής Παθολογικής - Ογκολογικής Κλινικής του νοσοκομείου Άγιος Σάββας.\nΑσυνήθιστοι πόνοι στην κοιλιά, απώλεια βάρους χωρίς να υπάρχει λόγος, πόνοι στο μέσο της πλάτης, κίτρινο δέρμα ή μάτια, δυσπεψία, ναυτία και μείωση της όρεξης, αλλαγές στις συνήθειες στην τουαλέτα (διάρροια), εκδήλωση διαβήτη. Αυτά είναι τα πιο συχνά συμπτώματα και αν κάποιος έχει δύο από αυτά, καλό θα ήταν να επισκεφτεί γιατρό.\nΌσον αφορά τη θεραπεία της νόσου, το πιο σημαντικό που μπορεί να κάνει ένας ασθενή είναι να αναζητήσει εξειδικευμένο χειρουργό. Καθώς το πάγκρεας βρίσκεται σε δυσπρόσιτο σημείο και η αφαίρεση του όγκου είναι το πιο σημαντικό στην αντιμετώπισή του, ο ρόλος του ειδικού χειρουργού φαίνεται να είναι το 90% της θεραπείας. Εξάλλου, η φαρμακευτική θεραπεία που ακολουθεί είναι περισσότερο συμπληρωματική του χειρουργίου. «Η πρώιμη διάγνωση είναι από τις βασικότερες προϋποθέσεις για τη χειρουργική αντιμετώπιση της νόσου. Είναι σημαντικό οι ασθενείς να γνωρίζουν πώς πρόοδος έχει σημειωθεί και στη χειρουργική αντιμετώπιση του παγκρεατικού καρκίνου αλλά και στην περιεγχειρητική-συμπληρωματική χημειοθεραπεία, με αποτέλεσμα σήμερα η μετεγχειρητική εξέλιξη των ασθενών μας να είναι σημαντικά καλύτερη από ότι στο παρελθόν» λέει ο χειρουργός Δρ. Χρήστος Αγαλιανός, ειδικός χειρουργός παγκρέατος και επιμελητής στο Ναυτικού Νοσοκομείου Αθηνών.\nΣχετικά με τις θεραπευτικές εξελίξεις που έχουν συντελεστεί, ο Δρ. Χρήστος Χριστοδούλου, εκπρόσωπος της Εταιρείας Μελέτης του Καρκίνου του Πεπτικού Συστήματος -ΕΜ-ΚΑΠΕΣ, Διευθυντής Ογκολογικής Κλινικής του νοσοκομείου Metropolitan, ανέφερε ότι μέχρι το 1997 δεν υπήρχε καμία θεραπεία. «Η θεραπευτική αντιμετώπιση του προχωρημένου καρκίνου του παγκρέατος αποτελεί μια μεγάλη πρόκληση για γιατρούς και ερευνητές. Παρά τη σχετική στασιμότητα που υπήρξε επί δεκαετίες στη θεραπευτική φαρέτρα των ογκολόγων, την τελευταία πενταετία, η χημειοθεραπεία με τη βοήθεια της νανοτεχνολογίας, καθώς και νέες θεραπείες 2ης γραμμής, η ανοσο-ογκολογία για μια μικρή είναι η αλήθεια ομάδα ασθενών με συγκεκριμένα χαρακτηριστικά, έχουν αλλάξει συνολικά το θεραπευτικό τοπίο και μας παρέχουν λύσεις ικανές να βελτιώσουν την ποιότητα ζωής και την επιβίωση. Σημαντικές είναι επίσης οι εξελίξεις στο κομμάτι της περιεγχειρητικής χημειοθεραπείας όπου η χορήγηση κάποιων κυτταροτοξικών συνδυασμών μετά ή και πριν το χειρουργείο μπορεί να οδηγήσουν σε σημαντική αύξηση της επιβίωσης».\nΚαμπάνια για σωστή και έγκαιρη ενημέρωση\nΈνα app για τους ασθενείς\nΟι πιο πρόσφατες θεραπευτικές εξελίξεις\nΜεταξύ των πιο πρόσφατων εγκεκριμένων θεραπευτικών επιλογών περιλαμβάνεται ένας χημειοθεραπευτικός συνδυασμός που αξιοποιεί την πρωτοπόρο τεχνολογία των νανοσωματιδίων, ενώ ερευνάται σήμερα και σε συνδυασμό με νεότερες στοχευμένες θεραπείες, όπως η ανοσοθεραπεία κ.α. Σημαντικές εξελίξεις υπάρχουν και σε μεταφραστικό επίπεδο με την ανάπτυξη νέων βιοδεικτών οι οποίοι φαίνεται ότι διαδραματίζουν σημαντικό ρολό στην επιλογή της θεραπείας, που μεταφράζεται σε επιπλέον όφελος στην επιβίωση για ασθενείς με συγκεκριμένα χαρακτηριστικά. Τέλος, ενθαρρυντική εξέλιξη είναι και η έγκριση μιας νέας θεραπείας δεύτερης γραμμής με ικανοποιητικά αποτελέσματα. Έτσι, υπάρχει πλέον μια αλληλουχία θεραπευτικών επιλογών με σκοπό την αύξηση της επιβίωσης για τους ασθενείς με παγκρεατικό καρκίνο.\nΚορονοϊός: Τι συμβαίνει με την ανοσία, από πού προήλθε; - Πέντε ερωτήματα που δεν έχουν απαντηθεί\nΜεταμόσχευση μαλλιών: Όλα όσα πρέπει να γνωρίζετε


Η αληθινή ιστορία των χίπης στα Μάταλα Κρήτης – News of the Greek Diaspora\nΗ αληθινή ιστορία των χίπης στα Μάταλα Κρήτης\nΟι Χίπης επιστρέφουν στα Μάταλα το μεγαλύτερο δωρεάν φεστιβάλ Matala Beach Festival 2017.\nΤα Μάταλα, στην αρχή, ήταν γνωστά μόνο σε πολύ λίγους «παράξενους» νεανίες του εξωτερικού, που – από διάφορους λόγους – απογοητευμένοι ή κυνηγημένοι, έφευγαν από τις πατρίδες τους, αναζητώντας την «περιπέτεια» και «το ουσιαστικό νόημα της ζωής», δηλαδή την Αλήθεια. Οι πρώτοι που πήγαν εκεί, και έμειναν στις σπηλιές, ήταν μπήτνικς, γύρω στα 1965. Μετά, το 1967, πηγαίνουν και χίπης.\nΤους είχαν προσελκύσει οι σπηλιές, που είχαν λαξέψει στα βράχια της περιοχής, οι προϊστορικοί κάτοικοι του νησιού, στη διάρκεια της Νεολιθικής Εποχής. Οι σπηλιές των Ματάλων, κατά την Ρωμαϊκή Κατοχή, είχαν χρησιμοποιηθεί και σαν τάφοι, αλλά οι χίπης συντονισμένοι με το ανιμιστικό πνεύμα, δεν είδαν τάφους αλλά τα ιδανικά χίπικα σπίτια. Έμεναν εκεί (μικρές παρέες, ζευγάρια, ακόμη και οικογένειες) σαν πρωτόγονοι, χωρίς ανέσεις.\nΑν και (οι περισσότεροι από τους χίπης) είχαν σπουδαία παιδεία και αξιοζήλευτες γνώσεις, δεν ήθελαν να έχουν καμία επαφή με τον μίζερο, ανιαρό, καταναλωτικό τρόπο ζωής. Έμεναν, τον χειμώνα με παρδαλά, μπίτνικ ή freak ρούχα, μερικοί με προβιές, και το καλοκαίρι ημίγυμνοι (μερικοί μες στις σπηλιές και γυμνοί), επιδιώκοντας να γίνουν Πρωτόπλαστοι, «Children of God» να ενωθούν με την Μητέρα Φύση.\nΠρώτος που εξεγείρεται κατά των χίπηδων, είναι ο Μιχαήλ Ι. Βάμβουκας, ο οποίος αν και νέος, σκανδαλίζεται από τα μπικίνι των πανέμορφων κοριτσιών. Τι σκανδάλισε τον Βάμβουκα, ο οποίος αργότερα φθάνει σε υψηλότατα αξιώματα της Κρητικής Πολιτείας; Η ομορφιά. Δεν την άντεξε ο άνθρωπος και αρχίζει και στέλνει επιστολές στην κρητική εφημερίδα ΠΑΤΡΙΣ ζητώντας να απομακρυνθούν οι «χυδαίοι». Σε μία από τις επιστολές αναφέρει ότι έγινε πυρ και μανία όταν ….\nΜέχρι και τον Απρίλιο του 1970, η χούντα δεν παίρνει θέση για το «πρόβλημα των Ματάλων». Οι απόψεις για την αντιμετώπιση του προβλήματος διίστανται. Υπάρχουν εκείνοι που προτείνουν στον Παπαδόπουλο μία επιχείρηση σκούπα και υπάρχουν άλλοι που εισηγούνται να μην κινηθούν διότι θα ρεζιλευτούν διεθνώς και θα κατηγορηθούν για φασιστική νοοτροπία. Ο Παπαδόπουλος φαίνεται ότι είχε πειστεί πως μία στρατιωτική ή αστυνομική επιχείρηση, θα τον εξέθετε στο εξωτερικό και θα τον απογύμνωνε από τον «δημοκρατικό» μανδύα που υποκριτικά φορούσε. Έτσι σύλλογοι γονέων και κηδεμόνων, εισαγγελείς και άλλοι ελάχιστοι, χουντικής νοοτροπίας που απευθύνουν εκκλήσεις από την Κρήτη, δεν εισακούονται και ο δικτάτορας δεν κινητοποιείται.\nΌμως στα τέλη του Απριλίου, η εντολή έρχεται άνωθεν, δηλαδή από την Αμερική και είναι ξεκάθαρη: ΚΛΕΙΣΤΕ ΤΑ ΜΑΤΑΛΑ. Τότε βεβαίως και ο Παπαδόπουλος αναλαμβάνει δράση. Γιατί όμως, η Αμερική, δηλαδή ο Νίξον, έδωσε τέτοια εντολή; Η απάντηση βρίσκεται στον στίχο της Joni Mitcell…\n(Ας πιούμε στην υγειά των φρικιών και των στρατιωτών\nΣτην υγειά αυτών των δικών μου φίλων).\nWe’re finally on our own. This summer I hear the drumming\nΤο θρυλικό Mermaid Cafe, ουσιαστικά γκρεμίζεται. Αυτό είναι ένα άλλο Φράουλες και Αίμα που εκτυλίχθηκε εκείνο τον Μάιο του 1970, στα Μάταλα Κρήτης. Στα γεγονότα πρωτοστατεί η Joni Mitcell. Δεν έχω σκοπό τώρα, να περιγράψω με λεπτομέρεια όλα όσα συμβήκανε. Θα πω μόνο το πως τελικά, οι «χίπιδες ταραξίες» «πατάσσονται». Οι σπηλιές αδειάζουν. Γίνονται έλεγχοι διαβατηρίων και οι «αρχές» συνεργάζονται με την αμερικανική πρεσβεία. Όσοι χίπιδες διαπιστώνεται ότι είναι λιποτάκτες του Πολέμου στο Βιετνάμ, παραδίδονται στους Αμερικανούς για τα περαιτέρω. Ο Ξαγοραράκης συλλαμβάνεται. Αργότερα απογοητευμένος φεύγει για πάντα από την Κρήτη, και τώρα ζει στην Αμερική. Το Όνειρο έχει τελειώσει…\nCategories CELEBRITIES, GREECE, LIFESTYLE, RELATIONS - SEX, WAR, WORLD•Tags hippy resort, χίπηδες, Κρήτη, αποικία, main news, Matala\nPrevious Έλληνας δολοφονήθηκε μετά από ερωτικό τρίγωνο στο Μπρούκλιν\nNext Μουσικoχορευτική εκδήλωση Ελλ. Κολεγίου Αγ. Παντελεήμονος Harrow


ΔIABAZOYME - 4+1 AΓAΠHMENA ΠAPAMYΘIA - EKΔOΣEIΣ METAIXMIO - Mama Gia Spiti\nin\tBooks Διάφορα Παιδικά βιβλία\ton\t 7 Νοεμβρίου, 2017\t 19 Μαρτίου, 2019\t Share Facebook Twitter Pinterest Email 0\nΞεχωρίσαμε με τα κορίτσια το βιβλίο “Πόσο υπέροχο πλάσμα θα γίνεις” και δεν χάνουμε ευκαιρία να το διαβάζουμε ξανά και ξανά. Αυτό το βιβλίο, χωρίς να γίνεται γλυκανάλατο, καταφέρνει να αποτυπώσει τόσο με τα λόγια , όσο και με την εικονογράφηση, όλα όσα οι γονείς σκεφτόμαστε για τα παιδάκια μας. Από τόσα δα μωράκια, μέχρι που μεγαλώνουν σε αυτά τα υπέροχα ξεχωριστά πλασματάκια, που όλοι αγαπάμε.\nΌποτε έχουμε περιπετειώδη διάθεση, ανοίγουμε το “Ελαφοκάραβο”. Μπαρκάρουμε κι εμείς με τον περίεργο αλεπούδο, τα περιστέρια και τα ελάφια φυσικά, στο Ελαφοκάραβο και ξεκινάμε να ανακαλύψουμε ένα κρυμμένο νησί και να ζήσουμε νέες περιπέτειες, ψάχνοντας απαντήσεις σε χίλιες δυο ερωτήσεις. Η εικονογράφηση αυτού του βιβλίου είναι απλά μαγευτική! Κάθε σελίδα είναι ένας πίνακας ζωγραφικής.\nΟ “Σαλιγκαγκάριν” μας πήρε μαζί του μέχρι το φεγγάρι, σε μια απίστευτη περιπέτεια , γεμάτη δράση και ανατροπές.\nΚι επειδή αγαπάμε τους μύθους, ιδίως αυτούς που προέρχονται από την νεοελληνική παράδοση και μιλούν για γοργόνες και νεράιδες, αγαπήσαμε το “Πετροκάραβο”. Ένα από τα βιβλία μιας εξαιρετικής και πολύ ιδιαίτερης σειράς, αφού είναι γραμμένα σε έμμετρο δεκαπεντασύλλαβο, που θυμίζει στ’ αλήθεια δημοτικό τραγούδι. Όλα τα βιβλία της σειράς είναι ξεχωριστά και θα τα αγαπήσουν τόσο τα παιδιά, όσο κι εσείς.\nΤέλος, τα Χριστούγεννα δεν είναι μακριά και όταν η Πένι Πέπερ μας καλεί σε νέες χριστουγεννιάτικες περιπέτειες, εμείς δεν μπορούμε να αντισταθούμε! “Σαμποτάζ τα Χριστούγεννα” λοιπόν, η ολοκαίνουργια περιπέτεια της Πένι λοιπόν και η Κωνσταντίνα το έχει ήδη ξεκινήσει.\n← XEIPOTEXNIKA 2017 ΣYMMETEXEI KI H MAMA\nMIA ΓΛYKEIA ΠPOTAΣΗ – COOKIES BITE →


GinaKa - Mammyland\nΣχετικά με GinaKa\nGinaKa απάντησε στην συζήτηση του/της GinaKa στο φόρουμ: Προσπαθώ εδώ και αρκετό καιρό\nKαλησπέρα κορίτσι μου. Λαθος τα εγραψα.Περασα 1 φορά από επιτροπή και πηρα 2 φορες φαρμακα,για 2 προσπαθειες δλδ. Τωρα θελω να περασω 2η φορά αλλά δεν ξερω αν υπαρχει προθεσμια αναμεσα στις 2 φορες που περνάς διοτι οτι φαρμακα μου ειχε περισσεψει έληξε. Αυτοί στο τηλεφωνο δε σου απαντούν σε τίποτα,σου λενε ''ότι γραφει η εγκυκλιος''.\nGinaKa δημοσίευσε μία συζήτηση σε Προσπαθώ εδώ και αρκετό καιρό\nΚορίτσια καλησπέρα. Εγω περασα απο επιτροπη 2 φορες και θελω να περασω τωρα 3η φορα αλλά λόγω καποιων προβληματων περασαν 2 χρονια απο τη 2η εγκριση και οτι φαρμακα απεμειναν απο οσα χρησιμοποιησα στην τελευταια μου προσπαθεια εληξαν. Ξερει καμια κοπελα τι γινεται σε αυτη την περιπτωση??? Δε δικαιουμαι τωρα να ξαναπάρω??\nTuesday στις 07:49 PM\nGinaKa απάντησε στην συζήτηση του/της NIKOLETA1 στο φόρουμ: Θέλω να γίνω μαμά/μπαμπάς\nGinaKa απάντησε στην συζήτηση του/της marylouchrys στο φόρουμ: Προσπαθώ εδώ και αρκετό καιρό\nΣυγχαρητήρια κορίτσι μου!!Με το καλό!! Επειδή είμαι σε φάση αναζήτησης γιατρού και μου αρέσουν αυτα που διαβάζω για το γιατρό με τον οποιο πετυχες θα μπορουσες να μου στειλεις πληροφορίες σε π.μ.??Πόσες μονάδες πήρες,για το οικονομικό κλπ??/\nΗ τελευταια μέτρηση οιστραδιόλης ήταν σχεδον 3000. Εκανα υπερηχο και ορμονες μέρα παρά μέρα από τη 2η μερα του κύκλου. Ο γιατρός απεδωσε την αποτυχία στα φαρμακα ,στο οτι υπεραντεδρασε ο οργανισμος μου. Οταν ομως απο την αρχή φανηκε αυτό,δε θελησε να μου μειωσει τη δοση των 150 μοναδων γιατι ηταν ήδη πολυ χαμηλη μου είπε.Ηταν διπλή αποτυχία και ακυρωθηκε η εμβρυομεταφορά και δεν έμεινε κανενα καλό εμβρυο για μελλοντική μεταφορά. Τωρα,2 μηνες μετά είμαι σε προβληματισμό πως να κινηθώ στη συνεχεια,ποιό γιατρό να εμπιστευτω.\nGinaKa ακολουθεί: ΑΝΕΞΗΓΗΤΗ ΥΠΟΓΟΝΙΜΟΤΗΤΑ- ΚΑΙ ΜΕΤΑ ΤΙ? and Πρωτόκολλο ανταγωνιστών 22 Μαίου, 2018\nΕγώ με ανταγωνιστών και χωρις να εχω πολυκυστικές αλλά και με καλή ΑΜΗ έπαθα υπερδιεγερση με 150 μοναδες gonal μονο!! Εβγαλα 23 ωοθυλάκια αλλά μόνο 6 ώριμα κι ουτε ενα καλο για εμβρυομεταφορα. Ο γιατρος μου είπε ότι τελικά ήταν πολύ "δυνατό" για εμένα.\nΣ ευχαριστώ.Είμαι δυστυχώς πλέον σε πολύ ασχημη ψυχολογική κατασταση. Αθηνα είμαι και σε μεγαλο προβληματισμό για το πως να συνεχίσω και ποιο γιατρό να εμπιστευτώ...\nΣας ευχαριστώ πολύ όλες για τις ευχές σας και ανταποδίδω. Σε 3 διαφορετικούς γιατρούς οι προσπαθειες,η μια εκ των οποίων σε δημόσιο νοσοκομείο. 2 φορες βραχύ,με 8 ωοθυλάκια την πρωτη φορά αλλά γονιμοποιηθηκαν τα 3 από τα 8 τα οποια όμως κατεληξαν σε 2 πτωχής και 1 μέτριας ποιότητας έμβρυα.Τα βαλαμε αλλά δεν πετύχαμε. Τη δευτερη φορά με βραχύ εκανα με 200 μοναδες 6 ωοθυλάκια και την 4η ημερα μείναμε με ενα το οποιο και βαλαμε.Τζίφος πάλι. 3η φορα διεγερση,πρωτόκολλο ανταγωνιστών,με 150 μοναδες επαθα σοβαρη υπερδιέγερση,δεν καναμε εμβρυομεταφορα. Μου πήραν 23!!!! ωοθυλακια εκ των οποιων 6 γονιμοποιηθηκαν και προχωρησαν τα 2 σε βλαστοκυστες τα οποια όμως μας είπαν ότι ειχαν ανωμαλίες και δεν τα βάλαμε.Παταγωδης αποτυχία!!!!\nGinaKa άλλαξε την εικόνα του προφίλ του 18 Μαίου, 2018\nKορίτσια σας νικάω όλες. 6 χρόνια προσπαθειών,6 χρόνια ανεξηγητη. 3 εξωσωματικές,αιματολογικα ενδοκρινολογικά όλα οκ,παιδί πουθενά... Πάντα μας τα λένε όλα καλά,ορμονες,ενδομητριο,σπέρμα όλα καλά και αποτελεσμα 0.


«Δε νοείται Οικονομία, χωρίς Υγεία» - Thesseconomy\n«Δε νοείται Οικονομία, χωρίς Υγεία»\nΤου Βασίλη Γεωργιάδη,\nΗ συζήτηση για τη σταδιακή επιστροφή στην κανονικότητα με την άρση του lockdown και την επανεκκίνηση της οικονομίας έχει πλέον και επίσημα ξεκινήσει. Η βελτίωση των επιδημιολογικών στοιχείων και δεδομένων τις τελευταίες ημέρες, η έλευση του Δεκεμβρίου (παραδοσιακά εμπορικός μήνας λόγω εορτών) αλλά και η κόπωση που έχει επέλθει σε μεγάλο κομμάτι της κοινωνίας λόγω των περιορισμών κίνησης έχει πυροδοτήσει για τα καλά τις συζητήσεις αυτές.\nΑυτό που πρέπει να γίνει σαφές σε όλους μας είναι ότι οι όποιες αποφάσεις για άνοιγμα της οικονομίας και επιστροφή σε συνθήκες κανονικότητας πρέπει να βασιστούν και να στοιχειοθετηθούν με βάση τα επίσημα επιδημιολογικά δεδομένα. Βεβιασμένες κινήσεις στην παρούσα φάση δε δικαιολογούνται, καθώς ένα πιθανό τρίτο lockdown θα δώσει τη χαριστική βολή σε πολλές επιχειρήσεις. Εξίσου σημαντικό είναι η άρση της απαγόρευσης κυκλοφορίας να συνοδευτεί από τα απαραίτητα μέτρα ασφαλής υγειονομικά λειτουργίας αλλά και ορθή επιβολή αυτών από μεριάς πολιτείας.\nΣε καμία περίπτωση δεν πρέπει να επιτρέψουμε να πάνε χαμένες οι θυσίες των πολιτών από την άνοιξη και μετά, θυσίες σε επίπεδο κοινωνικό, οικονομικό, προσωπικό και κυρίως υγειονομικό. Δεν πρέπει να παραβλέπουμε, ότι η οικονομία δεν μπορεί να λειτουργήσει ομαλά την ώρα που το σύστημα υγείας βρίσκεται στα όριά του και οι ΜΕΘ παρουσιάζουν μεγάλη πληρότητα. Τα καταστήματα και οι επιχειρήσεις αδυνατούν να αναπτυχθούν υπό καθεστώς φόβου, οι εργαζόμενοι δεν μπορούν να εργαστούν αποδοτικά, οι καταναλωτές να δαπανήσουν τα χρήματά τους.\nΠλέον υπάρχει φως στην άκρη του τούνελ, με τον εμβολιασμό για Covid-19 να είναι πρακτικά προ των πυλών. Χρειάζεται τώρα περισσότερο από ποτέ υπομονή και επιμονή, προκειμένου να τερματίσουμε με επιτυχία και ασφάλεια τον «μαραθώνιο» των τελευταίων μηνών, να αφήσουμε τον εφιάλτη οριστικά πίσω μας.


Παρουσίαση - Yamaha Star Venture 2018 - BikersTime Online Magazine\nΙούνιος 7, 2017 Ιούνιος 7, 2017 Κώστας Τουλής New Model 2018, Star Motorcycles, Star Venture, Yamaha, Παρουσίαση\nΗ Yamaha αποκάλυψε τη νέα πολυτελή cruiser μοτοσυκλέτα της, με τη Star Venture να προορίζεται αρχικά για την Αμερικάνικη αγορά.\nΤο νέο μοντέλο της Yamaha φέρει έναν αερόψυκτο δικύλινδρο κινητήρα σε διάταξη ‘V’, χωρητικότητας 1854 κυβικών εκατοστών. Πέρα από τον κινητήρα η νέα Star Venture έχει αρκετές δόσεις τεχνολογίας πάνω της, συμπεριλαμβανομένων των επιλογών οδήγησης και του συστήματος ‘Sure Park’.\nΤο τελευταίο βοηθά στις ‘μανούβρες’, οι οποίες με μια τέτοια, ογκώδη μοτοσυκλέτα με 434kg, χρειάζονται μια κάποια υποβοήθηση για να γίνουν σχετικά άνετες. Επιπρόσθετα το ABS είναι και το Traction Control είναι στον εργοστασιακό εξοπλισμό και στην Αμερικάνικη έκδοση.\nΤα ‘παραδοσιακά’ όργανα έχουν δώσει τη θέση τους σε μια έγχρωμη οθόνη αφής 7in, από την οποία μπορείς να ελέγχεις και την επικοινωνία με το Bluetooth. Το ίδιο σύστημα δέχεται και φωνητικές εντολές. Για την εκκίνηση της μοτοσυκλέτας η Star Venture ακολούθησε τη ‘μόδα’ της εποχής, καθώς δεν χρειάζεται κλειδί.\nΤα καθίσματα του οδηγού/συνοδηγού και τα χερούλια είναι θερμαινόμενα, ενώ η ζελατίνα είναι ηλεκτρονικά ρυθμιζόμενη. Επιπλέον υπάρχουν διάφοροι αεραγωγοί αέρα χαμηλότερα στο fairing, οι οποίοι μεταφέρουν περίσσοτερο δροσερό αέρα στον αναβάτη.\nΤέλος να πούμε ότι το τιμόνι είναι ρυθμιζόμενο, όπως το ίδιο συμβαίνει με τις μανέτες και την πλάτη του συνεπιβάτη για πιο άνετο ταξίδι. Φυσικά υπάρχει και το πακέτο TransContinental, το οποίο προσθέτει στο Venture GPS, CB και Sirius XM και XM Travel Link, ένα επιπλέον ζεύγος ηχείων και σύστημα διαχείρισης ήχου ‘Dual Zone’, το οποίο επιτρέπει στον αναβάτη και τον συνεπιβάτη να ακούν από διαφορετικές πηγές και να δέχονται ξεχωριστές τηλεφωνικές κλήσεις μέσω ενός μικροφώνου και ενός συστήματος ακουστικών.\nΤο πακέτο ολοκληρώνεται με LED προβολείς ομίχλης και έναν συναγερμό, το οποίο ακριβαίνει τη μοτοσυκλέτα κατά (σχεδόν) 1.800€. Για την βασική έκδοση σε τιμές Ευρώπης χρειάζονται 22.200€, τη στιγμή που για την έκδοση TransContinental χρειάζονται 24.000€.\nΘυμηθείτε τη σειρά video της Yamaha για την Star Venture εδώ.\n← Previous Video – Μαγειρεύοντας πάνω σε μοτοσυκλέτα!\nMotoGP – Rossi – Ελπίζω να είμαι καλύτερα στην Βαρκελώνη Next →\nΠαρουσίαση – Harley Davidson Street Rod 750\nΜάρτιος 24, 2017 BTime 0


Zaxby's, Carrollton - Κριτικές εστιατορίων - TripAdvisor\nΗνωμένες Πολιτείες Τζόρτζια Carrollton Εστιατόρια σε Carrollton Zaxby's\nΝο 85 από 116 στην κατηγορία Εστιατόρια για: Carrollton 1125 S Park St, Carrollton, GA 30117-4429+1 770-838-0777Ιστότοπος\nΝα εμφανιστούν επίσης ΧάρτηςΔορυφορικός Έχει γίνει παύση των ενημερώσεων χάρτη. Μεγεθύνετε για προβολή ενημερωμένων πληροφοριών. Επαναφορά ζουμ Γίνεται ενημέρωση του χάρτη… Επιστροφή στον χάρτη Επισκόπηση 4,0 8 κριτικέςΕξαιρετικό12%Πολύ καλό63%Μέτριο25%Ανεπαρκές0%Πολύ κακό0%Ώρες εστιατορίου + Προσθήκη ωρώνΒΑΘΜΟΛΟΓΙΕΣ ΕξυπηρέτησηΦαγητόΑξίαΑτμόσφαιραΤΟΠΟΘΕΣΙΑ 1125 S Park St, Carrollton, GA 30117-4429Όλες οι λεπτομέρειες Βελτίωση αυτής της καταχώρισηςΑυτό το εστιατόριο είναι καλό για βραδινό γεύμα;Ναι Όχι Άγνωστο Αυτό το εστιατόριο είναι κατάλληλο για παιδιά;Ναι Όχι Άγνωστο Αυτό το εστιατόριο είναι καλό για μπραντς;Ναι Όχι Άγνωστο Αυτό το εστιατόριο είναι προσβάσιμο με αναπηρικό αμαξίδιο;Ναι Όχι Άγνωστο Μπορεί ένας χορτοφάγος να απολαύσει ένα καλό γεύμα σε αυτό το εστιατόριο;Ναι Όχι Άγνωστο Αυτό το εστιατόριο είναι καλό για οικογένειες;Ναι Όχι Άγνωστο Μπορεί κάποιος που δεν τρώει γλουτένη να απολαύσει ένα καλό γεύμα σε αυτό το εστιατόριο;Ναι Όχι Άγνωστο Αυτό το εστιατόριο είναι καλό για πρωινό;Ναι Όχι Άγνωστο Μπορεί ένας χορτοφάγος βίγκαν να απολαύσει ένα καλό γεύμα σε αυτό το εστιατόριο;Ναι Όχι Άγνωστο Αυτό το εστιατόριο προσφέρει φαγητό σε πακέτο;Ναι Όχι Άγνωστο Ευχαριστούμε για τη βοήθειά σας! Μοιραστείτε άλλη μια εμπειρία πριν φύγετε. Γράψτε μια κριτικήΚριτικές (8)Βαθμολογία ταξιδιωτών Εξαιρετικό1Πολύ καλό3Μέτριο0Ανεπαρκές0Πολύ κακό0Τύπος ταξιδιώτηΟικογένειεςΖευγάριαΜόνος-ηΕπαγγελμ. ταξίδιΦίλοιΠερίοδος του χρόνου Μάρ.-ΜάιοςΙούν.-Αύγ.Σεπ.-Νοέμ.Δεκ.-Φεβ.Γλώσσα Όλες οι γλώσσες Ελληνικά (4)Αγγλικά (8)Γλώσσα Ελληνικά (4)Αγγλικά (8)Δείτε τι λένε οι ταξιδιώτες: Αυτή η κριτική μεταφράστηκε μηχανικά από τα Αγγλικά Τι είναι αυτό; Με σκοπό την καλύτερη ενημέρωσή σας από τον μεγαλύτερο δυνατό αριθμό ταξιδιωτών, αυτή η κριτική μεταφράστηκε αυτόματα στα ελληνικά και ενδέχεται να μην αντιστοιχεί πλήρως στο πρωτότυπο. Ελπίζουμε ότι θα σας βοηθήσει να προγραμματίσετε το ταξίδι σας. Να εμφανίζονται μηχανικές μεταφράσεις; ΝαιΌχιrlsundeWoodland, Αλαμπάμα8421Η κριτική γράφτηκε 28 Σεπτεμβρίου 2015 Η αγάπη σαλάτα με κοτόπουλοΠερισσότεραΠώς ήταν αυτή η μετάφραση;Ευχαριστούμε για την υποβολή της διόρθωσης. Εξετάζουμε την πρότασή σας. Βαθμολογήστε την Καλή OK Κακή Βελτίωση μετάφρασης Σας ευχαριστούμε για τη βαθμολογία σας\nΑυτή η κριτική μεταφράστηκε μηχανικά από τα Αγγλικά Τι είναι αυτό; Με σκοπό την καλύτερη ενημέρωσή σας από τον μεγαλύτερο δυνατό αριθμό ταξιδιωτών, αυτή η κριτική μεταφράστηκε αυτόματα στα ελληνικά και ενδέχεται να μην αντιστοιχεί πλήρως στο πρωτότυπο. Ελπίζουμε ότι θα σας βοηθήσει να προγραμματίσετε το ταξίδι σας. Να εμφανίζονται μηχανικές μεταφράσεις; ΝαιΌχιYvonne SChambersburg, Πενσυλβάνια238Η κριτική γράφτηκε 11 Αυγούστου 2014 Καλό κοτόπουλο σάντουιτςΠώς ήταν αυτή η μετάφραση;Ευχαριστούμε για την υποβολή της διόρθωσης. Εξετάζουμε την πρότασή σας. Βαθμολογήστε την Καλή OK Κακή Βελτίωση μετάφρασης Σας ευχαριστούμε για τη βαθμολογία σας\nΑυτή η κριτική μεταφράστηκε μηχανικά από τα Αγγλικά Τι είναι αυτό; Με σκοπό την καλύτερη ενημέρωσή σας από τον μεγαλύτερο δυνατό αριθμό ταξιδιωτών, αυτή η κριτική μεταφράστηκε αυτόματα στα ελληνικά και ενδέχεται να μην αντιστοιχεί πλήρως στο πρωτότυπο. Ελπίζουμε ότι θα σας βοηθήσει να προγραμματίσετε το ταξίδι σας. Να εμφανίζονται μηχανικές μεταφράσεις; ΝαιΌχιLadyvol_10St. Petersburg, Φλόριντα4414Η κριτική γράφτηκε 13 Ιανουαρίου 2013 Εξαιρετική τηγανητό κοτόπουλοΠώς ήταν αυτή η μετάφραση;Ευχαριστούμε για την υποβολή της διόρθωσης. Εξετάζουμε την πρότασή σας. Βαθμολογήστε την Καλή OK Κακή Βελτίωση μετάφρασης Σας ευχαριστούμε για τη βαθμολογία σας\nΑυτή η κριτική μεταφράστηκε μηχανικά από τα Αγγλικά Τι είναι αυτό; Με σκοπό την καλύτερη ενημέρωσή σας από τον μεγαλύτερο δυνατό αριθμό ταξιδιωτών, αυτή η κριτική μεταφράστηκε αυτόματα στα ελληνικά και ενδέχεται να μην αντιστοιχεί πλήρως στο πρωτότυπο. Ελπίζουμε ότι θα σας βοηθήσει να προγραμματίσετε το ταξίδι σας. Να εμφανίζονται μηχανικές μεταφράσεις; ΝαιΌχιS DOcala, Φλόριντα417Η κριτική γράφτηκε 17 Νοεμβρίου 2012 zaxby'sΠώς ήταν αυτή η μετάφραση;Ευχαριστούμε για την υποβολή της διόρθωσης. Εξετάζουμε την πρότασή σας. Βαθμολογήστε την Καλή OK Κακή Βελτίωση μετάφρασης Σας ευχαριστούμε για τη βαθμολογία σας\nΕνημέρωση καταχώρισης… Στην περιοχή Κοντινά εστιατόριαO'Charley's35 κριτικές 1,36 χλμ μακριά Green Tomato Buffet43 κριτικές 0,53 χλμ μακριά Billy Bob's Bar-B-Q39 κριτικές 0,98 χλμ μακριά Chick-fil-A21 κριτικές 0,55 χλμ μακριά Κοντινά αξιοθέαταThe Carrollton GreenBelt10 κριτικές 3,94 χλμ μακριά Historic Banning Mills Zip Line Canopy Tours435 κριτικές 14,42 χλμ μακριά Mill Town Music Hall32 κριτικές 16,85 χλμ μακριά Georgia Visitor Information Center - Tallapoosa29 κριτικές 24,92 χλμ μακριά Ερωτήσεις & ΑπαντήσειςΛάβετε γρήγορα απαντήσεις από το προσωπικό του Zaxby's και από προηγούμενους επισκέπτες.Σημείωση: η ερώτησή σας θα δημοσιευθεί στη σελίδα Ερωτήσεις & Απαντήσεις.Επαλήθευση: Οδηγίες δημοσίευσηςΥποβολή\n1125 S Park St, Carrollton, GA 30117-4429 Τοποθεσία:


Η Κρατική Δούμα της Ρωσικής Ομοσπονδίας αποκλείστηκε στο YouTube - Αθηναϊκά Νέα\nΗ υπηρεσία φιλοξενίας βίντεο YouTube απέκλεισε το κανάλι της κοινοβουλευτικής τηλεόρασης της Κρατικής Δούμας της Ρωσικής Ομοσπονδίας “Duma TV”.\nΤο YouTube υποστήριξε τον λόγο σε αντίστοιχο μήνυμα που δημοσιεύτηκε σήμερα στο κανάλι Telegram: ο αποκλεισμός σχετίζεται με τους κανόνες της φιλοξενίας βίντεο «σχετικά με τους περιορισμούς εξαγωγών και την εφαρμογή κυρώσεων».\nΟι συντάκτες του τηλεοπτικού καναλιού Duma ισχυρίζονται ότι περισσότεροι από 145.000 χρήστες έχουν εγγραφεί σε αυτό και ο αριθμός των προβολών «συνολικά ήταν πάνω από 100 εκατομμύρια». Παράλληλα, οι συντάκτες αναφέρουν ότι ήταν έτοιμοι να αποκλείσουν το κανάλι στο YouTube.\nΗ Μαρία Ζαχάροβα, εκπρόσωπος του ρωσικού υπουργείου Εξωτερικών, δήλωσε: «Προφανώς, το YouTube υπέγραψε τη δική του ετυμηγορία». Προέτρεψε τους χρήστες να αποθηκεύσουν και να μεταφέρουν «γρήγορα» περιεχόμενο σε ρωσικές πλατφόρμες, γράφει dw.\nRoskomnadzor, σύμφωνα με RIA Newsζήτησε από το YouTube να αποκαταστήσει την πρόσβαση στο κανάλι της Κρατικής Δούμας:\n“Η Roskomnadzor απαιτεί από την αμερικανική εταιρεία Google LLC, η οποία κατέχει την υπηρεσία Διαδικτύου YouTube, να αποκαταστήσει αμέσως την πρόσβαση στο κανάλι της Κρατικής Δούμας Duma TV για φιλοξενία βίντεο και να εξηγήσει τον λόγο για την εισαγωγή τέτοιων περιορισμών”.\nΤο τμήμα τόνισε ότι η Κρατική Δούμα είναι αντιπροσωπευτικό και νομοθετικό όργανο εξουσίας στη Ρωσική Ομοσπονδία. Το μπλοκάρισμα του καναλιού YouTube του κρατικού φορέα εμποδίζει τη διάδοση πληροφοριών και την ελεύθερη πρόσβαση σε αυτήν.\nΧαλκιδική: “αγόρασε” κορνίζες και έκλεψε 9200 ευρώ


Πότε το άρρωστο παιδί πρέπει να μείνει στο σπίτι; | To χαμομηλάκι\nΚατά τη διάρκεια του σχολικού έτους το παιδί σας θα αρρωστήσει κάποιες φορές και αυτό δεν μπορείτε να το αποφύγετε.\nΠότε θα πρέπει να μην το στείλετε στο σχολείο, αλλά να το κρατήσετε στο σπίτι;\nΌσο πιο μικρό είναι το παιδάκι, τόσο πιο δύσκολο είναι να μπορέσετε να συνεννοηθείτε μαζί του και να σας περιγράψει επαρκώς πώς νιώθει και πού πονάει.\nΌσο το παιδί μεγαλώνει, αυτό θα κάνει πιο εύκολη την εκτίμηση του γονιού για το πόσο άρρωστο είναι το παιδί και εάν θα πρέπει να πάει στο σχολείο.\nΟι παιδίατροι εφιστούν την προσοχή σε ορισμένα συμπτώματα, που εάν τα εμφανίζει το παιδί σας, καλό είναι να το κρατήσετε στο σπίτι και να συμβουλευτείτε τον παιδίατρό σας.\nΣε κάθε περίπτωση, ένα παιδί με πυρετό θα πρέπει να παραμένει στο σπίτι, καθώς και το ίδιο δεν θα μπορεί να είναι δραστήριο, αλλά και γιατί είναι σημάδι ότι μπορεί να είναι μεταδοτικό. Ακόμη κι αν ο πυρετός του είναι χαμηλός το πρωί, δεν θα πρέπει να παρασυρθείτε και να το στείλετε, αφού τις περισσότερες φορές ο πυρετός αργότερα ανεβαίνει, ενώ τα επίπεδα δραστηριότητάς του θα πέφτουν.\nΚαταλαβαίνει κανείς ότι και πρακτικά ένα παιδί με εμετό ή διάρροια δεν μπορεί να πάει στο σχολείο. Τις περισσότερες φορές θα χρειαστεί συχνά τουαλέτα, θα νιώθει άσχημα, ενώ η ιογενής γαστρεντερίτιδα είναι μεταδοτική. Επίσης, υπάρχει ο κίνδυνος αφυδάτωσης και το παιδί ακολουθεί ειδική διατροφική αγωγή. Επιτρέψτε να περάσουν 24 ώρες χωρίς συμπτώματα πριν το παιδί πάει ξανά στο σχολείο και φροντίστε να έχει δυναμώσει αρκετά, αφού η στερητική δίαιτα ίσως το έχει εξαντλήσει.\nΤις περισσότερες φορές τα εξανθήματα είναι συμπτώματα μεταδοτικών ασθενειών, όπως ανεμοβλογιά ή στρεπτόκοκκος. Συμβουλευτείτε αμέσως τον παιδίατρο, ιδιαίτερα εάν συνοδεύονται και από άλλα συμπτώματα, όπως πυρετός.\nΕρεθισμένα μάτια με τσίμπλες\nΌταν το παιδί ξυπνήσει με υπερβολικά πολλές τσίμπλες και το μάτι είναι πρησμένο και έχει φαγούρα, είναι πιθανό να έχει επιπεφυκίτιδα. Εάν δεν πρόκειται για αλλεργία, τότε οφείλεται σε ιό ή μικρόβιο και είναι μεταδοτική. Συμβουλευτείτε άμεσα τον παιδίατρο ή τον οφθαλμίατρο και μην στείλετε το παιδί στο σχολείο πριν καθοριστεί η αγωγή του. Η μετάδοσή της είναι πολύ εύκολη μέσα από κοινή χρήση πετσέτας κτλ.\nΈντονος πόνος στο αυτί\nΟ έντονος και επίμονος πόνος στο αυτί του παιδιού μπορεί να είναι σημάδι ωτίτιδας και καλό είναι να εξεταστεί από τον παιδίατρο.\nΒήχας ή πονόλαιμος\nΟ έντονος και επίμονος βήχας μπορεί να είναι πολύ ενοχλητικός για το παιδί, ενώ βοηθά στην εξάπλωση του ιού. Ο τρόπος με τον οποίο βήχει μπορεί να φανερώνει διαφορετικές λοιμώξεις, όπως βρογχίτιδα, πνευμονία ή γρίπη.\nΣε περίπτωση έντονου πόνου στο λαιμό, ο γιατρός θα πρέπει να διαγνώσει εάν πρόκειται για στρεπτόκοκκο, που είναι μεταδοτικός. Σε κάθε περίπτωση, το παιδί θα πρέπει να εξεταστεί από τον παιδίατρο.\nΣε γενικές γραμμές, προσπαθήστε να εκτιμήσετε με βάση το ένστικτό σας και το πόσο καλά γνωρίζετε το παιδί σας, εάν μπορεί να παρακολουθήσει το πρόγραμμα του σχολείου χωρίς προβλήματα.\nΕάν έχει απλώς λίγες μυξούλες που δεν δείχνουν να το ενοχλούν, δεν υπάρχει λόγος να μείνει στο σπίτι, ενώ εάν όλο το βράδι δυσκολεύτηκε να κοιμηθεί από τη μπουκωμένη μύτη του και βλέπετε ότι δυσκολεύεται να αναπνεύσει και δυσανασχετεί, ίσως δεν υπάρχει λόγος να το ταλαιπωρήσετε.\nΕάν δεν είστε πολύ σίγουροι, αλλά τα συμπτώματα είναι πολύ ήπια, μπορείτε να το πάτε σχολείο και να ενημερώσετε σχετικά τη δασκάλα, ώστε να σας ειδοποιήσουν εάν το παιδί χειροτερέψει.\nΑπό την άλλη, εάν η κατάστασή του δεν επιτρέπει να το πάτε σχολείο, δεν υπάρχει λόγος να ανησυχείτε για τα μαθήματα (εάν είναι στο δημοτικό), αφού το πιο σημαντικό είναι να είναι το παιδί σας υγιές και να μπορέσει να επιστρέψει σύντομα στις κανονικές του δραστηριότητες.\nΜην στέλνετε στο σχολείο ένα άρρωστο παιδί. Εκτός του ότι το ίδιο ταλαιπωρείται, μπορεί να μεταδώσει τον ιό σε πολλά παιδάκια ακόμη. Είναι προτιμότερο να χάσει το παιχνίδι ή τα μαθήματά του για 1-2 μέρες, ώστε να αναρρώσει και να επιστρέψει στο σχολείο σε καλύτερη κατάσταση. Αντίθετα, εάν ταλαιπωρηθεί, ο κύκλος των συμπτωμάτων μπορεί να κρατήσει περισσότερο, ενώ αυξάνετε τις πιθανότητες επιπλοκών.\nΕπίσης, μη βιαστείτε να στείλετε στο σχολείο ένα παιδί που είχε αρρωστήσει, αφήστε να περάσουν 24 ώρες χωρίς σοβαρά συμπτώματα, αφού υπάρχει ο κίνδυνος υποτροπής.\nLabels: Μην στέλνετε στο σχολείο ένα άρρωστο παιδί, Παιδιατρικά, Παιδικές ασθένειες\n▼ Οκτ 21 ( 2 )\nΗ δική μας Χίντι!


5 Tips για να Αυξήσετε το Φυσικό Φως Μέσα στο Σπίτι σας - KopoTropo\nHome / TIPS / 5 Tips για να Αυξήσετε το Φυσικό Φως Μέσα στο Σπίτι σας\nΚυριακή, Ιανουαρίου 24, 2016 - TIPS\nΒάψτε τους τοίχους σε ανοιχτόχρωμους τόνους και αφήστε τις κουρτίνες ανοιχτές. Τα ανοιχτά χρώματα αντανακλούν καλύτερα το φως.\nΑφήστε τις κουρτίνες ανοιχτές για να μπει ελεύθερα το φυσικό φως.\nΑποφύγετε να βάλετε στόρια γιατί αυτά εμποδίζουν αρκετά το φυσικό φως από το να εισέλθει μέσα στο σπίτι σας.\n5 Tips για να Αυξήσετε το Φυσικό Φως Μέσα στο Σπίτι σας Reviewed by Katkopo Kattropo on Κυριακή, Ιανουαρίου 24, 2016 Rating: 5